Lynn ragrewlivel - Wikipedia\nYn dororieth, lynn ragrewlivel yw lynn furvyes po drefen pennmarian dhe oberi avel arge pan wrello rewliv kildenna (hemm yw arge rew rewlivel), po drefen bos an tir ogas dhe lien rew iselhes gans poos an rew, ha'n pans a lenow gans dowr. Orth dhiwedh an Oos Rew diwettha nans yw a-dro dhe 10,000 bledhen, lynnyn bras ragrewlivel o gnas tipek yn hanterkylgh an gogledh.\nGwayans rewliv a yll mos war woles nans dhe gemper, le mayth yw avon direwys y'n nans aral. An rewliv a lett an avon ow kawsya lynn ragrewlivel. Wortiwedh an lynn a worliv po terri an arge rew, ow livra an dowr avel liv bras dres eghen henwys jökulhlaup (dhyworth y hanow Rewenysek). Niver a'n brassa livow rewlivel yn istori Amerika north o dhyworth Lynn Agassiz.\nLynn ragrewlivel a-rag Rewliv Mendenhall, Alaska\nLynn Viedma, Arghantina\nEsplegyans lynnyn ragrewlivel yn Amerika north\nNans yw a-dro dhe 13,000 bledhen yn Amerika north, an lien rew Cordilleran eth dhe'n dyghow dhe'n 'Idaho Panhandle', ow furvya arge rew meur a lettyas aber an avon Clark Fork, hag a wrug lynn kowrek 2,000 tros-hys a dhownder ow komprehendya moy ages 500 mildir kubek a dhowr. Wortiwedh an lynn ma (Lynn Missoula) a dardhas dre'n arge rew, ow frosa dhe'n mor gans kevradh fros degweyth moy ages oll an avnow y'n bys war-barth.\n██ Lien Rew Cordilleran\n██ Efander moyha Lynn Missoula Rewlivel (est) ha Lynn Columbia Rewlivel (west)\n██ Ranndiryow skubys gans an livow Missoula ha Columbia floods\nMappa a Lynnyn Agassiz ha Ojibway Rewlivel nans yw a-dro dhe 7900 bledhen\nAn vosen a sew yw rol a avonow a's tevo argeow rew.\nFros moyha (106 m3/s)\nAvon Kuray Altai, Russi Pleistocen Diwedhes 18 Baker et al., 1993\nLynn Missoula Statys Unys north-west Pleistocen Diwedhes 17 O'Connor and Baker, 1992\nLynn Darkhat Mongoli Pleistocen Diwedhes 4 Rudoy, 1998\nLynn Jassater Altai, Russi Pleistocen Diwedhes 2 Rudoy, 1998\nLynn Yaloman Altai, Russi Pleistocen Diwedhes 2 Rudoy, 1998\nLynn Ulymon Altai, Russi Pleistocen Diwedhes 1.9 Rudoy, 1998\nLynn Regina Saskatchewan. Kanada Pleistocen Diwedhes 0.8 Lord and Kehew, 1987\nAvon Wabash Indiana, Statys Unys Pleistocen Diwedhes 0.27 Vaughn and Ash, 1983\nLynn Agassiz Statys Unys north-west Pleistocen Diwedhes 0.13 Matsch, 1983\nAvon Porcupine Alaska, Statys Unys Pleistocen Diwedhes 0.13 Thorson, 1989\nFyord Russell Alaska, Statys Unys 1986 0.10 Mayo, 1989\nDiwettha golegyans an folen ma a veu an 29 Ebrel 2022, dhe 16:27.


Harrisonburg, Virjynni - Wikipedia\n(Daskevarwodhys dhyworth Harrisonburg, Vyrjynia)\nMa Harrisonburg yn Vyrjynia, Statys Unys Amerika, ogas dhe'n Menydhyow Appalachian yn Nans Shenandoah. Hy foblans yw dro dhe 40 468 a drigoryon. Ma motorforth 81 passya ryb an dre. Sothva bost an dre yw #22801. An dre a vue fondys yn 1737. Cyta anserghek yn mysk Conteth Rockingham yw hy.\nUnyversytys[chanjya | pennfenten]\nEastern Mennonite University yw scol Mennonitek yn Harrisonburg.\nJames Madison University yw scol an Stat yn Harrisonburg.\nAn erthygel ma yw stokk yn kever Virjynni. Ty a yll gweres Wikipedia owth y lesa ev.\nKontethow ha Sitys yn Virjynni\nStokkys yn kever Virjynni\nSitys y'n Statys Unys\nDiwettha chanj an folen ma a veu an 7 Meu 2013, dhe 23:38.


31‘Ha Mab an den pan dheu yn y wolewder, hag oll an eledh ganso, ena yth esedh war dron y wolewder. 32Hag oll an kenedhlow a vydh kuntellys a-dheragdho, hag ev a's rann an eyl dhiworth hy ben kepar dell rann an bugel an deves dhiworth an gever; 33hag ev a worr an deves a'y barth dhyghow ha'n gever a'n barth kledh. 34Ena y hwra an Myghtern leverel dhe'n re a'y barth dhyghow, “Dewgh, hwi vennigys gans ow Thas, eritewgh an wlaskor yw pareusys dhywgh dhiworth gwrians an bys. 35Rag nown a'm beu ha hwi a ros dhymm dhe dhybri, syghes a'm beu ha hwi a ros dhymm dhe eva, estren en vy, ha hwi a'm wolkommas, 36noeth ha hwi a'm dillesas, klav ha hwi a dheuth dhe'm gweles, yn prison hag y teuthewgh dhymm.” 37Ena y hwra an re wiryon gorthybi dhodho ow leverel, “Arloedh, p'eur y'th welsyn nownek ha ri boes dhis, po ow kodhevel syghes ha ri dhis dhe eva? 38Ha p'eur y'th welsyn estren ha'th wolkomma, po noeth ha'th tillasa? 39P'eur y'th welsyn klav po yn prison ha ni a dheuth dhis?” 40Hag y hwra an Myghtern gorthybi ow leverel dhedha, “Yn hwir y lavarav dhywgh, par dell y'n gwrussowgh dhe onan a'n lyha a'm breder ma, dhymmo vy y'n gwrussowgh.”


1Lemmyn Yosep a veu dres yn-nans dhe Ejyp, ha Potifar, lyswas Faro, an chyf rennyas,39:1 lyswas Faro, an chyf rennyas: Po onan a spadhesigyon Faro, an chyf dibenner. gour ejyptek, a'n prenas dhiworth an Yshmaelysi a'n dros ena. 2Yth esa an ARLOEDH gans Yosep hag ev o gour siwen; hag yth esa ev yn chi y arloedh ejyptek. 3Ha'y arloedh a welas bos an ARLOEDH ganso, ha'n ARLOEDH dhe wul pup-tra esa ow kul dhe siweni yn y dhorn. 4Ytho Yosep a gavas gras yn y wolok ha'y servya, hag ev a'n apoyntyas dhe vos gorwoelyas war y ji ha pup-tra a'n jevo ev a ros yn y dhorn. 5A-dhia'n termyn may hwrug ev y apoyntya war y ji ha war bup-tra esa dhodho, an ARLOEDH a vennigas chi an Ejyptyan drefenn Yosep; hag yth esa bennath an ARLOEDH war bup-tra esa dhodho y'n chi hag y'n gwel.\n19Pan glewas y arloedh geryow y wreg hag a gewsis hi dhodho, ow leverel, ‘War-lergh an taklow ma y hwrug dha gethwas dhymm’, y sorr a dhewis. 20Hag arloedh Yosep a'n kemmeras ha'y worra y'n prison, an tyller mayth o kelmys prisnoryon an myghtern, hag yth esa ev ena y'n prison. 21Mes yth esa an ARLOEDH gans Yosep. Ev a dhiskwedhas tregeredh dhodho ha gorra dhodho favour yn golok gwithyas an prison. 22Ha gwithyas an prison a ros yn leuv Yosep oll an prisnoryon esa y'n prison; ha pup-tra esens i ow kul ena, ev a veu neb a'n gwre. 23Ny wrug gwithyas an prison vri a dravyth re bia gorrys yn y leuv, rag yth esa an ARLOEDH ganso; ha dhe bup-tra a wre, an ARLOEDH a ros siwena.


Ozëra Khyslyamato accommodation, weather forecast, maps: 67 places to stay (page 1 of 4).\n· Ozëra Khyslyamato\nFound 67 places to stay within 2500km of Ozëra Khyslyamato.\n, about 118.7km from Ozëra Khyslyamato.\n, about 119.6km from Ozëra Khyslyamato.\n, about 500.9km from Ozëra Khyslyamato.\n, about 503.1km from Ozëra Khyslyamato.\n, about 503.3km from Ozëra Khyslyamato.\n, about 503.4km from Ozëra Khyslyamato.\n, about 1072.3km from Ozëra Khyslyamato.\n, about 1074.3km from Ozëra Khyslyamato.\n, about 1074.4km from Ozëra Khyslyamato.\n, about 1075.3km from Ozëra Khyslyamato.\n, about 1075.6km from Ozëra Khyslyamato.\n, about 1076km from Ozëra Khyslyamato.\n, about 1076.2km from Ozëra Khyslyamato.\n, about 1076.3km from Ozëra Khyslyamato.\n, about 1077.3km from Ozëra Khyslyamato.\n, about 1077.5km from Ozëra Khyslyamato.


Compare Bible readings for Yudith 15 in the ABK and the RSV - Bible Society\nLowena an Ysraelysi\n1Pan y'n klewis an wer y'n tyldow, skruthys vons orth an pyth re hwarvia. 2Fethys der own ha kren, ny wortsons i an eyl y gila, mes ow stevya yn-mes i a fias gans unn akord ow hwilas skapya dre bub hyns a-dreus an plen ha der an vro venydhyek. 3An re a gampsa y'n menydhyow a-dro dhe Bethulia a fias dhe'n fo ynwedh. Ena an Ysraelysi, pubonan hag o souder, a stevyas yn-mes warnedha. 4Uzzia a dhannvonas gwer dhe Betomesthaym, Koba ha Kola, ha dhe bub or a Ysrael, rag derivas pandr'a hwarvia hag ynnia war bubonan stevya yn-mes war an eskerens ha'ga distrui. 5Pan y'n klewis an Ysraelysi, i a goedhas gans unn akord war an eskerens, ha'ga threghi dhe'n dor bys yn Koba. An re yn Yerusalem hag yn oll an vro venydhyek a dheuth ynwedh, rag leverys via dhedha pandra re hwarvia yn kamp an eskerens. An re yn Gilead hag yn Galile a omsettyas erbynn aga thenwennow gans ladhva veur, bys pan dremensons dres Damaskus ha'y oryon. 6Remenant an dus trigys yn Bethulia a goedhas war an kamp Assyriek ha'y bylla, hag i a dheuth ha bos pur rych gans an preydh. 7Ha'n Ysraelysi, pan dhehwelsons a'n ladhva, a gemmeras an pyth a veu gesys; ha'n gwigow ha'n trevow y'n vro venydhyek ha war an plen a gavas myns bras a'n preydh, drefenn bos myns bras dres eghenn anodho.\nAn Ysraelysi a Woel an Trygh\n8Ena an arghoferyas Yoakim ha henavogyon an Ysraelysi esa trigys yn Yerusalem a dheuth dhe vires orth an traow da re wrussa an Arloedh a-barth Ysrael, ha dhe weles Yudith ha'y salusi. 9Pan vetsons gensi, i oll a's bennigas gans unn akord hag yn-medhons dhedhi, ‘Ty yw glori Yerusalem, ty yw an goeth bras a Ysrael, ty yw goeth meur agan kenedhel! 10Ty re gowlwrug oll hemma dre dha leuv dha honan; ty re wrug les meur dhe Ysrael, ha pes da yw Duw gans an taklow ma. Re'th vennikko an Arloedh Ollgalloesek bys vykken!’ Hag oll an bobel a leveris, ‘Amen.’\n11Oll an bobel a byllas an kamp dres deg dydh warn ugens. I a ros dhe Yudith tylda Holofernes hag oll y dhaffar-moes a arghans, y weliow, y vollow hag oll y vebel. Hi a's kemmeras ha karga hy mul, hernessa hy hertow ha bernya an taklow warnedha.\n12Oll benynes Ysrael a omguntellas dh'y gweles, ha dh'y benniga, ha re anedha a ordenas dons rag hy enora. Hi a gemmeras yn hy diwla gwelynni terghys gans idhyow ha'ga lesranna dhe'n benynes esa gensi; 13hi ha'n re esa gensi hi a omgurunas gans tergh oliv. Hi eth a-rag oll an bobel yn dons, owth hembronk oll an benynes, hag oll an wer a Ysrael orth aga siwya, ow tegi arvow ha gans tergh war aga fennow ha gans hymnys war aga diwweus.


An Orseth a-scoth yn-tywysyk an defnyth ha dysplegyans a Gernewek kyn nag yu-hy omres dhe neb un system lytherenyeth. Dres lyes bledhen, byrth re-ynnyas pup bagas-oll a dhrehedhes gorfen uskys yn dewys lytherenyeth ha scodhya an argerth a�gan dedhyow. Consel a-acordyas dustuny dhe�n Desedhek rak Furf Scryfys Unyk hag a-ynny gwythres trom ha domwhelans a�n lyha.\n1. Whel Tebel Vest dhe Vurra. 2. John Bolitho (Jowan an Cleth) George Ellis (Map Bendygo) ha Tom Luke(Colon Hag Enef yn Bendygo) dhe'n beth yn Bendygo a Maria Ninnes ha'y deu flogh.Hem yu whethel bagas an par na hag a synsys ynno Thomas Ninnes ha tylu dhyworth Towednack.\nHem yu whethel a aneth, gormola ha droklam. Yma'n hyrdraval an dus bal Kernewek a 1852 ran ha'n ertach Australya ha Kernow.\nY fyth prow dhyworth gwerth an dvd ma gans Libby Luke gorrys dhe arghasow an Orseth.\nPrys UK £8 gans £1 p&f\nRag an bardhonek�sowyn 2006, Gwersyow yn Kernewek ha Rosbolla Mordon-Caradar clykkya omma mar plek\nTan ha Dowr ha Ros Keltyk a dhyspletyas lappya ha donsyow kemeneth, ha Will Coleman a'gan dysqueth canna rag dons. Yth o deth bewek mur a dheryvas ow dyspletya ass yu bras an pythow re be dyskys yn bledhennow agensow. Yma Tan ha Dowr ow tysquedhes dons Kernewek\nY hyllyr cafos manylyon lun ha�rewlys rak entra�war an wyasva ma. An dethyow degea yu 31ans a vys Merth ha'n pewasow a vyth res gans an Barth Mur dhe'n Orseth ygor dhe Pensans war an kensa de Sadorn yn mys Gwyngala 2007.\nRak deryvadow pella gwel omma Jenefer Lowe ha ran an woslowysy\nGorseth Kernow 2006 Gwenenen\nAn Orseth Kembry a vu synsys dhe Abertawe ynter an 5es ha'n 12ves a vys\nEst. Cannasow abarth Kernow o Barth Mur Tewennow ha'y wreg Myrgh\nCasnewydd. Rag manylyon pella clykkya omma.\nCuntellyans Consel an Orseth synsys an 15ves a vys Gortheren 2006, a fasthas an appoyntyans a Vanessa Beeman (Gwenenen) avel an nessa Barth Mur, ha Mick Paynter (Skogyn Pryv), dyworth Porth Ya, avel hy Hannas. Y a vyth ynstallys yn sodhagyl dhe ben Solempnyta an Orseth dhe Resruth.Y hyllyr cafos nebes manylyon bewgrafek a Wenenen, Cannas a res, yn vyrva an Vyrth Vur war folennow cofscryvow an Wyasva.Hen o an dewetha cuntellyans Consel an Orseth rag Rod Trevelyan Lyon avel caderyer, hag ef a vu gormelys yn tom rag myns a ober mur re wrug ef yn un wytha puptra ow resek yn compas ha moghhe savon an Orseth hep ombredery.\nY'n bledhynyow noweth tremenys y hevel y whra Kernewek omsevel yn pup le. Yma'n dewetha 'dyskevrans' war fos yn Ker Salem.An bryleghen a vu skesennys yn 2006 dhe Eglos an Pater Noster, Meneth Olyved, Ker Salem, hag a vu danvenys dhe Rod Lyon, neb a'n jeves whans dhe dhysky pyu a's drehevys.\nY whyrfyth Esethvos Kernow a�n 25ns Mys Est bys an 9ves Mys Gwyngala dhe Resruth, dhe voghhe Gorseth Kernow. Synsys y�n darfos-ma a vyth,rag sampel, dyw areth, dysquethyansow mur aga les, chons dhe glappya Kernewek, gwythva rag puponen restrys gans Myster Kernow an Nedhoryon, Gwyadoryon ha Lyworyon, kerdh y'n Dre, ystory tylu, ha Bosty Bardhonyeth.\nan�Orseth, an Rev Brian Coombes/ Cummow ha Degemeryans\nAn solempnyta Gwarnyans Gorseth a wharfe dhe Rysruth de Sadorn 8ves mys Ebrel 2006. An howl splannys war an 80 Barth cuntellys. PW den scuesen recordys an darfos rak BBC Cymru, ynweth yth esa les dheda�adro synys stret�Kernewek noweth.\nAvel ran an�solempnytys Dewhelans dhe Eaglehawk yn mys Merth 2006 henath Kernewek dyworth oll rannow dhe Vyctorya, Soth Kembry Noweth, Soth Australya ha Kernow a synsys solempnytys ena�ha cuntellyans Bardhek ynweth gans�25�Barth Gorseth Kernow yn attendyans ha Gonys Kernewek marthys y'n kens Howldrevel�Methodyst lemmyn Eglos Unya.\nAn deryvas cot studhyans gwres�dornscryfa Kernewek dasscryfys y'n dewetha 16ves Cansbledhen a res gans Dr Oliver Padel dhe'n Cresen Tolmen, Langostentyn 24ans a vys Whevrer 2006.\nY yllr�redya moy yn kever an gwary Bewnans Ke gans ow clykkya omma.\nGwarnyans an Orseth: Solempnyta cot dhe notya an Gorseth Ygor, Mys Gwyngala. Deugh oll Byrth a yl bos ena, mar plek, dhe�n lowarthow Rumon, Resruth. Gwyskeugh pows yn Chambours an Consel, Stret Penryn.\nMervyn Davey�yu an pyber�ow hembronk an keskerth.\n5a a v ys Merth ow tos ha bos�kerys gans an bobel moy es Degol�Sodhagyl gans keskerdhow, conyow, gol ylow, feryow, ha wharfosow erel oll adro Kernow. Yma�moy wharfos ha moy pobel ow mos. Hem yu mur y les gans�lyes pobel noweth dhe Gernow�ha trygoryon termyn hyr ynweth.\nPlegyans�an Orseth Kernow dhe'n Consel A Dus Connek�yn mys Kevardhu 2005 y hyllyr redya gans�clykkya�hanow an consel.\nAn Cowethas Kernewek a�Vyctorya re geslowenhas esel ha Barth Kernewek Bill Phillips/Mapwyn Whel Ros�war y bewas rak Bryntynsys yn�Negysyow Lyes Gonysegeth.An Rewler Stat�Vyctorya a res Bill certyfyans ha medal yn 2005�yn solempnyta dhe Jy Stat.\nBarth Mur Tewennow (Rod Lyon) ow telyfra y areth dhe woslowysy dyn war an\ndesten "An Kesstryf rag an duryans a Gernewek" ynter termyn William Bodinar\ndhe ben an 18ves cansvledhen ha'n Dasserghyans gans Henry Jenner dhe\ndhalleth an 20ves.


03 Aug 2005 - 22 Jul 2019\nPennmenyster Ewa Kopacz\nEnep 312,679 km²\nMona kemmyn Złoty (PLN)\nPoloni yw stat yn Kres Europa. Yma moyha tus Poloni ow kewsel yethow Slavek – Polonek dell vydh usys, po yeth unnwoes gelwys Kashoubek. Bys 1945, Almanyon pals a driga yn gogledh ha howlsedhes Poloni (Prussi, Silesi, ha Mecklenburg), mes Polonyon a drevesigas an tiredhow ma wosa Nessa Bresel an Norvys. Meur a dus polonek a driga yn powyow kentrevik kyns an bresel na – Lithywani, Belarous, Ukrayn, h.e. – mes an vrassa rann anedha a veu dasleys tro ha'n tiredhow kyns almaynek. Eglos moyha Polonyon yw an Eglos Romanek Katholik – ha sur o an Pab Jowann Pawl II y honan polonek. Yn 2004, Poloni re dheuth ha bos an brassa esel nowydh a'n Unyans Europek a-dhia omjunnyans Spayn yn 1986.\nGwrys veu diwettha chanj an folen ma an 26 Est 2015, dhe 12:19.


heavy duty hollow wall anchors – fiubaconsulting.club\nfiubaconsulting.club heavy-duty-hollow-wall-anchors heavy-duty-hollow-wall-anchors No Comments on Heavy Duty Hollow Wall Anchors\nheavy duty hollow wall anchors heavy duty wall anchors and stainless steel hollow wall anchor heavy duty hollow wall anchors.\nheavy duty hollow wall anchors drywall anchors with stainless steel screws heavy duty hollow wall anchor screws for sheetrock plywood heavy duty hollow wall anchors.\nheavy duty hollow wall anchors yiyatoo heavy duty metal setting tool for hollow cavity wall anchor plasterboard fixing heavy duty hollow wall anchors.\nheavy duty hollow wall anchors installing a hollow expansion anchor heavy duty hollow wall anchors drywall.\nheavy duty hollow wall anchors anchors boxed snaptoggle bm10 heavy duty hollow wall anchors.\nheavy duty hollow wall anchors heavy duty wall anchors and stainless steel hollow wall anchor snaptoggle heavy duty hollow wall anchors.\nheavy duty hollow wall anchors heavy duty hollow wall anchors.\nheavy duty hollow wall anchors dry wall anchor china drywall and hollow wall anchor assortment kit stainless heavy duty drywall anchors lowes heavy duty hollow wall anchors.\nheavy duty hollow wall anchors universal 191446921314 10 x heavy duty hollow wall anchors metalcavityplasterboard plug snaptoggle heavy duty hollow wall anchors.\nheavy duty hollow wall anchors hillman hollow wall anchors 14 20 buy hollow wall anchors 14 20 product on alibabacom snap toggle heavy duty hollow wall anchors.\nheavy duty hollow wall anchors geefix ultimate cavity fixing geefix dryway anchor fixing geefix drywall anchor snap toggle heavy duty hollow wall anchors.\nheavy duty hollow wall anchors a17c7e40 94ba 4eb2 998e 2820e3b60529jpg snap toggle heavy duty hollow wall anchors.\nheavy duty hollow wall anchors wall dog anchors heavy duty hollow wall anchors metal cavity wall dog anchors heavy duty hollow wall anchors metal cavity plasterboard fixing screw walldog anchors.\nheavy duty hollow wall anchors 10pcs heavy duty hollow wall anchors metal cavity plasterboard fixing screw 32mm snaptoggle heavy duty hollow wall anchors.\nheavy duty hollow wall anchors m6 expansion screw bolt heavy duty hollow wall anchors plug fixing screw kit 10pcs heavy duty hollow block wall anchors.\nheavy duty hollow wall anchors plaster wall anchors metal hollow wall anchors plaster anchor tool plaster wall anchors plastic anchors plaster wall anchors heavy duty plaster wall anchors heavy duty metal hollow wall anchors.\nheavy duty hollow wall anchors view more the ramset hollow wall anchor amazoncom yiyatoo heavy duty metal setting tool for hollow cavity yiyatoo heavy duty metal setting tool for hollow cavity wall anchor plasterboard fixing.\nheavy duty hollow wall anchors anchor for plaster wall plaster wall anchors hollow wall anchor cavity anchor plaster wall anchors heavy heavy duty hollow block wall anchors.\nheavy duty hollow wall anchors macsim 40hg heavy duty plier style hollow wall anchor gun universal heavy duty hollow wall anchors metal cavity plasterboard universal heavy duty hollow wall anchors metal cavity plasterboard plug fixing screw kit.\nheavy duty hollow wall anchors 234pcs heavy duty anchor drop in cut anchor wedge anchor bolt anchor high quality heavy duty metal setting tool for hollow cavity wall high quality heavy duty metal setting tool for hollow cavity wall anchor plasterboard fixing.\nheavy duty hollow wall anchors heavy duty gun setting tool hollow cavity wall anchor hole plasterboard fixing snaptoggle heavy duty hollow wall anchors.\nheavy duty hollow wall anchors 10 x heavy duty hollow wall anchors metalcavityplasterboard plugfixing screw heavy duty hollow wall anchors drywall.\nheavy duty hollow wall anchors heavy duty metal setting tool hollow cavity wall anchor hole plasterbo snap toggle heavy duty hollow wall anchors.\nheavy duty hollow wall anchors heavy duty wall anchors for drywall snap toggle heavy duty hollow wall anchors.\nheavy duty hollow wall anchors mount your grab bar with wall anchors heavy duty metal hollow wall anchors.\nheavy duty hollow wall anchors testing wall anchors and picture hangers heavy duty metal hollow wall anchors.\nheavy duty hollow wall anchors best fix fasten heavy duty range set of 4 hollow wall anchors snaptoggle heavy duty hollow wall anchors.\nheavy duty hollow wall anchors what to look for in hollow wall anchors heavy duty metal hollow wall anchors.\nheavy duty hollow wall anchors m4 x 22mm heavy duty metal plasterboard cavity wall fixings anchors plugs 20 heavy duty hollow wall anchors.\nheavy duty hollow wall anchors m6 expansion screw bolt heavy duty hollow wall anchors plug fixing screw kit 10pcs snaptoggle heavy duty hollow wall anchors.


Compare Bible readings for Daniel 2 in the ABK and the GNB - Bible Society\n1Y'n nessa blydhen a reyn Nebukadnessar, Nebukadnessar a'n jeva hunrosow; ha'y spyrys a veu troblys, ha'y gosk a'n gasas. 2Ena an myghtern a erghis may fe gelwys an hudoryon, an worhenysi, an bystrioryon, ha'n Kaldeanys, rag displegya dhe'n myghtern y hunrosow. Ytho y teuthons a-ji ha sevel a-dherag an myghtern. 3Ha'n myghtern a leveris dhedha: ‘Hunros a'm beu, ha troblys yw ow spyrys rag konvedhes an hunros.’ 4Ena an Kaldeanys a leveris dhe'n myghtern yn Aramaek: 2:4 Omma an yeth a janj dhiworth Ebrow dhe Aramaek, bys 7.28.‘A vyghtern, re vewi bys vykken! Gwra derivas an hunros dhe'th servysi, ha ni a dhiskwedh hy styr.’ 5An myghtern a worthybis dhe'n Kaldeanys ow leverel, ‘An mater re beu ervirys genev: mar ny'm gwrewgh dhe gonvedhes an hunros ha'y styr, y fydhowgh hakkys dhe demmyn, ha'gas chiow a vydh treylys dhe vern teyl. 6Mes mar tiskwedhowgh an hunros ha'y styr, hwi a dhegemmer dhiworthiv rohow ha pewasow hag enor bras. Ytho, diskwedhewgh dhymm an hunros ha'y styr.’ 7I a worthybis arta, ‘Re wrello an myghtern derivas an hunros dh'y servysi, ha ni a dhiskwedh hy styr.’ 8An myghtern a worthybis, ‘Y hwonn yn surredi hwi dhe assaya gwaynya termyn, drefenn y hwelowgh bos an mater ervirys genev. 9Mar ny dherivowgh dhymm an hunros, nyns eus saw unn vreus ragowgh. Hwi re ombareusis leverel geryow gow ha podrek a-ragov erbynn an prys may fo chanj. Derivewgh dhymm ytho an hunros, may hwodhviv y hyllowgh diskwedhes dhymm hy styr.’ 10An Kaldeanys a worthybis dhe'n myghtern ow leverel, ‘Nyns eus denvyth y'n bys neb a yll styrya mater an myghtern; yndella ny wrug myghtern, na gwalader na rewler govynn tra a'n par ma dhiworth huder, po dhiworth gorhenyas, po dhiworth Kaldean. 11Kales yw an pyth govynnys gans an myghtern, ha nyns eus denvyth a yll y dhiskwedhes dhe'n myghtern marnas an duwow, neb na drigons yn mysk mab-den.’2:11 yn mysk mab-den: Ow siwya an Vulgat. Aramaek gans kig.\n12Rag hemma, an myghtern eth yn sorr hag a wrug fernewi yn feur, hag a erghis may fe distruys pub den fur a Babylon. 13Yndella y feu dyllys gorhemmynn dredho may fe pub den fur ledhys; hag i a hwilas Daniel ha'y gowetha, rag aga ladha. 14Ena Daniel a worthybis gans furneth ha gans doethter orth Aryok, kapten gwithysi an myghtern, neb galsa yn-mes rag ladha an dus fur a Babylon; 15yn-medh ev dhe Aryok, kapten an myghtern, ‘Prag yth yw mar sevur gorhemmynn an myghtern?’ Ena Aryok a dhisplegyas an mater dhe Daniel. 16Ha Daniel eth a-ji ha pysi an myghtern a ri dhodho prys, may tiskwettha an styr dhe'n myghtern.\nDuw a Dhiskwedh Styr an Hunros\n17Ena Daniel eth dh'y ji ha displegya an mater dhe Hanania, Mishael hag Azaria, y gowetha. 18Ev a's pysis a hwilas truedh dhiworth Duw a nev ow tochya an kevrin ma, ma na ve Daniel ha'y gowetha distruys war-barth gans remenant an dus fur a Babylon. 19Ena y feu displetys an kevrin dhe Daniel dre welesigeth yn nos. Ena Daniel a vennigas Duw nev. 20Daniel a worthybis ow leverel:\n‘Bennigys re bo hanow Duw trank heb worfenn,\nrag dhodho ev yma furneth ha galloes.\n21Ev a dreyl an prysyow ha'n sesonyow;\nev a remov myghternedh ha sevel myghternedh;\nev a ro furneth dhe'n re fur,\nha godhvos dhe'n re a woer konvedhes.\n22Ev a dhiskudh taklow down ha kevrinek;\nev a aswonn pyth eus y'n tewolgow,\nha'n golow usi trigys ganso ev.\n23Dhiso jy, A Dhuw ow thasow,\ny hwonn gras, ha'th wormel,\nrag re resys dhymm furneth ha galloes,\nha lemmyn ty re dhisplegyas dhymm an pyth a wovynnsyn dhiworthis,\nrag ty re dhisplegyas dhyn mater an myghtern.’\nDaniel a Styr an Hunros\n24Yndella Daniel eth bys yn Aryok, neb re bia henwys gans an myghtern rag distrui tus fur Babylon; ev eth ha kewsel dhodho yndellma: ‘Na wra distrui an dus fur a Babylon; gwra ow dri a-rag an myghtern, ha my a dhiskwedh an styr dhe'n myghtern.’\n25Ena Aryok a dhros Daniel yn hast a-rag an myghtern, ha kewsel dhodho yndellma: ‘My re gavas, ynter an dhivresow a Yuda, gour neb a woer derivas an styr dhe'n myghtern.’ 26An myghtern a leveris dhe Daniel, henwys Belteshassar, ‘A wodhes derivas dhymm an hunros re welis vy, ha'n styr anedhi?’ 27Daniel a worthybis a-rag an myghtern ow leverel: ‘Nyns eus tus fur, na gorhenysi, na hudoryon, na koelyogyon neb a woer diskwedhes dhe'n myghtern an kevrin re beu govynnys gans an myghtern, 28mes yma yn nev Duw neb a dhiskudh kevrinyow, hag ev re dherivas dhe vyghtern Nebukadnessar pandr'a hwyrvydh y'n dydhyow diwettha. Dha hunros, ha'n gwelesigethow y'th penn war dha weli, o an re ma: 29Dhiso, A vyghtern, y teuth prederow war dha weli a'n pyth a hwarva a-wosa, hag ev neb a dhiskudh kevrinyow re wrug orthis konvedhes pandr'a hwyrvydh. 30A-dro dhymmo vy, nyns yw dre furneth eus ynnov moy es dell eus yn tus vew oll, y feu diskudhys dhymm an kevrin ma, mes rag may fo an styr diskudhys dhe'n myghtern, ha rag mayth aswonni prederow dha golonn.\n31‘Yth eses ow mires, A vyghtern, hag ottena unn delow bras. An delow ma, galloesek ha splann dres eghenn, a sevis a-ragos, hag euthyk o y semlans. 32Penn an delow o gwrys a owr fin; y dhiwvronn ha'y dhiwvregh a arghans, y dorr ha'y dhiwvordhos a vrons, 33y dhiwarr a horn, y dhewdroes yn rann a horn hag yn rann a briweyth. 34Ha ty ow mires, y feu treghys men yn-mes heb mayn a dhorn, hag a weskis an delow war y dhewdroes a horn hag a bri, ha'ga therri dhe demmyn. 35Ena an horn, an priweyth, an brons, an arghans, ha'n owr, oll war-barth, a veu terrys dhe demmyn, hag a dheuth ha bos kepar hag us leuryow-drushya an hav, ha'n gwyns a's hwythas dhe-ves, ma na veu kevys ol vyth anedha. Mes an men hag a weskis an delow a dheuth ha bos menydh bras ha lenwel oll an norvys.\n36‘Ottomma an hunros; ha'y styr a dherivyn a-rag an myghtern. 37Ty, a vyghtern, yw myghtern a vyghternedh; Duw an nevow re ros dhis ruvaneth, galloes, nerth hag enor. 38Ha plepynag eus trigys mebyon den, bestes gwyls hag ydhyn an ebron, ev re's gorras y'th torn, ha gul orthis rewlya warnedha oll. Ty yw an penn a owr. 39War dha lergh y hwra sevel ruvaneth arall, isella agesos, hag arall, tressa ruvaneth a vrons, hag a rewl oll an norvys. 40Hag y fydh peswora ruvaneth, mar grev avel horn; rag kepar dell wra horn terri pup-tra dhe demmyn ha'y skwattya, yndella avel horn ev a derr oll an re na dhe demmyn hag a's skwatt. 41Kepar dell welsys an treys ha'ga bysies, rann a weyth an gweythor pri ha rann a horn, yndella y fydh rynnys an ruvaneth; neppyth a fyrvder an horn a vydh ynni, dell welsys horn kemmyskys gans pri leysek. 42Kepar dell o an bysies-troes rann a horn ha rann a briweyth, y fydh an ruvaneth krev yn rann ha hedorr yn rann. 43Kepar dell welsys an horn kemmyskys gans pri leysek, yndella y fydhons kemmyskys an eyl gans y gila yn demmedhyans, mes ny wrons glusa war-barth, kepar dell ny lus horn gans priweyth. 44Hag yn dydhyow an vyghternedh ma, y hwra Duw an nevow drehevel gwlaskor na vydh nevra diswrys, ha ny vydh hy myghternses gesys dhe gen bobel. Hi a wra terri dhe demmyn ha distrui oll an ruvanethow ma, ha pesya bys vykken. 45Kepar dell welsys y feu treghys men a'n menydh, heb mayn leuv, hag y torras dhe demmyn an horn, an brons, an priweyth, an arghans ha'n owr: yndellma an Duw meur re dhiskwedhas dhe'n myghtern an pyth a hwyrvydh wosa hemma. Fastys yw an hunros, ha sur yw y styr.’\nDaniel ha'y Gowetha Avonsys\n46Ena myghtern Nebukadnessar a goedhas war y fas, hag omblegya a-rag Daniel; hag erghi may fe res dhodho offrynn hag ynkys. 47Yn-medh an myghtern dhe Daniel, ‘Yn hwir yth yw dha Dhuw Duw a dhuwow, hag Arloedh a vyghternedh, ha diskudher a gevrinyow, rag ty re allas diskudha an kevrin ma.’ 48Ena ev a ughelhas Daniel, ha ri dhodho meur a rohow bras, ha'y wul rewler war rannvro Babylon oll, ha bos penn an bennternedh war oll an dus fur a Babylon. 49Ena Daniel a wovynnas orth an myghtern, hag ev a apoyntyas Shadrak, Meshak hag Abednego war venystrans rannvro Babylon. Mes Daniel – yth esa yn porth an myghtern.


Ysay 18 (ABK) - Bible Society\nProfoesans a-dro dhe Ethiopia\n1Go-hi, gwlas a skathow-goelya18:1 a skathow-goelya: Ow siwya an Septuagint. Ebrow a eskelli ow hwyrni.\neus dres avonyow Kush,\n2neb a dhannvon kannasow war an mor,\nyn lestri papyrus war enep an dowr.\nKewgh, hwi gannasow skav,\ndhe genedhel hir ha smodh aga kroghen,\ndhe bobel ownys ogas ha pell,\nkenedhel grev ha breselek,\nneb yw hy thir rynnys gans avonyow.\n3Oll trigoryon an norvys\nhag annedhysi an bys,\npan vydh baner drehevys war an menydhyow, mirewgh!\nha pan vydh hirgorn hwythys, klewewgh!\n4Yndellma y lever an ARLOEDH dhymm:\nMy a vydh kosel ha mires dhiworth ow thrigva\navel toemmder kler y'n howlsplann,\navel kommolenn gluth yn toemmder an drevas.\n5Ytho, kyns an drevas, pan yw an vleujenn gyllys\nha'n flour re dheuth ha bos grappa owth adhvesi,\nev a dregh an barrennow gans higow-skethra,\nha remova ha tenna yn-mes an skorrennow.\n6I a vydh gesys war-barth\nrag ydhyn-preydh an menydhyow\nha rag bestes an tir;\nan ydhyn a spen an hav warnedha\nhag oll bestes an tir a spen an gwav warnedha.\n7Y'n termyn na rohow a vydh dres dhe ARLOEDH an luyow dhiworth pobel hir ha leven, dhiworth pobel ownys ogas ha pell, kenedhel grev a drett yn-dann dreys, mayth yw y wlas rynnys gans avonyow; i a's dre dhe dyller hanow ARLOEDH an luyow, dhe venydh Sion.


Te ha Tesednow: Padryk Sans gen Nicholas Williams\nPadryk Sans gen Nicholas Williams\nThis article is in KS.\nPadryk a veu genys in Breten Veur ha Peran in Wordhen.\nAn seytegves dëdh a vis Merth yw Degol Padryk. Padryk yw sans tasek Wordhen saw nyns o va Godhal. Ev a veu genys in Breten Veur, in soth a Scotlond martesen, in cres an pympes cansvledhen. Pàn o va adro dhe whêtek bloodh ev a veu sêsys gans morladron ha drës dhe Wordhen, le mayth o va keth dres whegh bledhen hag ev ow pugelya deves. Ev a scappyas bytegyns hag a dhewhelys dh’y deylu in Breten Veur.\nWosa bos gwrës prownter wàr an brâstir, ev a dheuth dhe Wordhen ha dallath y whel rag lesa an grejyans Cristyon i’n pow. An bobel moyha a bris i’n termyn-na in radn north a Wordhen o an Ulaidh ha’ga chif plass o Emain Macha. Padryk a fùndyas y eglos vrâs ryb an tyller-na in Ard Macha pò Armagh, ha hèn yw chif-tyller eglosek Wordhen bys i’n jëdh hedhyw. Yth esa gallos an Ulaidh in peryl i’n dedhyow-na dhyworth aga eskerens dhe’n west. An eskerens a wrug dystrôwy Emain Macha wàr an dyweth ha res veu dhe’n Ulaidh omdedna dhyworth an tyller ha mos dhe Dún, tre pelha dhe’n Ÿst. Dell hevel Padryk êth gansans rag y feu Padryk encledhys in Dún hag yth yw an tyller-na gelwys Downpatrick hedhyw i’n jëdh. Dell hevel kyns ès Padryk dhe dhallath y ober yth esa in soth a Wordhen cadnas Cristyon aral henwys Pallâdiùs. Heb mar i’n canslvedhydnyow warlergh Padryk y sewysy in Armagh a wre dysprêsya lavur Pallâdiùs pò ascrîbya dhe Padryk ober Pallâdiùs y honen hag ytho an dhew sans yw kemyskys i’n textow coth. Yth yw leverys yn fenowgh fatell wrug Padryk banyshya serpons in mes a Wordhen. An gwiryoneth yw, bytegyns, nag esa serpons in Wordhen in dedhyow Padryk, drefen y dhe verwel in kerdh in oos an yey ha na yllens y dewheles dres an mor. Yma an deyrdelen pò shamrock kelmys gans Padryk kefrës. Yth yw hedna campollys in lyver adro dhe flourys Wordhen dyllys gans Caleb Threlkeld in Dulyn i’n kensa hanter a’n êtegves cansvledhen. Threlkeld a lever dhyn an dus dhe vos ûsys dhe wysca teyrdelen in aga hot degol Padryk drefen an sans dhe dhesky mystery an Drynsys dhe’n Wydhyly in udn wil devnyth a’n plans-na. Hag yma Threlkeld ow pêsya: ‘Pàn wrellens y glebya aga theyrdelen (when they wet their seamrog) yn fenowgh ymowns y owth eva re hag ow medhowy.’ Nyns yw hedna, yn medh ev, an fordh ewn dhe wordhya dëdh sacrys dhe Dhuw. Yma Threlkeld, neb o menyster protestant, owth addya: ‘Dell yw ûsys yma errour ow lêdya dhe harlotry.’\nPosted by Neil Kennedy at 00:19\nCabmdhavas gen Nicholas\nAnthem Cajwyth/Cajwydh Dewgh lenwowgh gas gwedran...\nHanow Wordhen gen Nicholas Williams\nAn paper ma a vedh dhe gas les, tho vy sür a'n dra...\nMa neppeth dhe redya e'n paper nowodh The Guardian...\nBaner Peran, gwydn ha dû, otta va a ûhen, telher c...\nNeppeth dhe gana rag Gool PeranEn colon an pow. K...\ngen Nicholas Williams\nAn dhragon gen Nicholas Williams (KS)


period 6, bagas 9\nElven gymyk yw iridiom, niver 77 y'n Vosen Beriodek. Y furvell gymyk yw Ir. An hanow a dheu dhyworth Iris, ger Greka dhe dhuwes an gammneves. Yma dhe iridiom holanow liesliw. Nyns eus rann dhe iridiom y'n korf denel.\nDiskudhys veu iridiom hag osmiom war-barth yn 1803 gans Smithson Tennant (1761-1815) yn Loundres. Ev a assayas hedeudhi platinom yn aqua regia, kemyskans a drenken nitrik ha trenken hidroklorik, mes o neppyth avel remenant du. Wosa hwithrans pella, ev a dhiberthas diw elven nowydh, an eyl a henwys ganso iridiom dhyworth y holanow liwek, ha'y gila osmiom dhyworth y fler koynt.\nAskorrys yw an vrassa rann a iridiom dhyworth purhe platinom, a-dro dhe 3 tonnas an vledhen. Usys yw y'n diwysyans elektronek, kerri (rag pennow kantolyow (spark plugs)), ha dhe wul katalydhyon.\nPoos atomek iridiom yw 192.21, y boynt teudhi yw 2410°C ha'y boynt bryjyon yw 4130°C. Y dhosedh yw 22.6kg an liter. Alkan kales, brottel, splann, arghansek yw. Diskudhys veu iridiom y'n kerrygi a gevys war'n amal ynter an Oos Kalghek ha'n Kenozoek, nans yw a-dro dhe 65 milvil a vledhennyow. An iridiom y'n garrek ma a dheuth dhyworth an efanvos avel meyn kowas.\nLeghen a enor Smithson Tennant yn Selby, Konteth Evrok\nMen kowas Willamette, gans 4 rann an vilvil a iridiom\nKerrygi an amal Kalghek-Kenozoek\nMin pluven ynk gwrys a iridiom\nAn dhuwes Iris\nDiwettha golegyans an folen ma a veu an 13 Ebrel 2022, dhe 19:46.


2chr 21 (ABK) - Bible Society\n1Yehoshafat a goskas gans y dasow hag a veu ynkleudhys gans y dasow yn sita Davydh; y vab Yehoram a reynyas yn y le. 2Ev a'n jevo breder, mebyon Yehoshafat: Azaria, Yehiel, Zekaria, Azaria, Mighal, ha Shefatia; oll an re ma o mebyon Yehoshafat myghtern Yuda. 3Aga thas a ros dhedha lies ro, a arghans, a owr ha rohow drudh, war-barth gans trevow kerys yn Yuda; mes ev a ros an vyghterneth dhe Yehoram, drefenn ev dhe vos an kynsa-genys. 4Wosa Yehoram dhe yskynna dhe dron y das ha bos fastys ynno, ev a ladhas oll y vreder gans an kledha, hag ynwedh re a bennsevigyon Ysrael. 5Yehoram o dewdhek bloedh warn ugens pan dhallathas reynya, hag ev a reynyas eth blydhen yn Yerusalem. 6Ev a gerdhas yn fordh myghternedh Ysrael, par dell wrussa chi Ahab; rag myrgh Ahab o y wreg. Ev a wrug an pyth o drog yn golok an ARLOEDH. 7Byttegyns ny vynnas an ARLOEDH distrui chi Davydh, drefenn an kevambos a wrug gans Davydh. Ev re ambossa ri dhodho ha dh'y vebyon lugarn bys vykken.\n8Yn y dhydhyow Edom a rebellyas erbynn Yuda hag a wrug myghtern ragdha aga honan. 9Yehoram a dreusis gans y gaslewydhyon hag oll y jarettow. Ev a dorras yn-mes nosweyth hag a omsettyas erbynn an Edomysi, re gylghsa a-dro dhodho ha'y jarettow ha'y gaslewydhyon. 10Yndella Edom re beu yn rebellyans erbynn Yuda bys y'n jydh hedhyw. Y'n prys na Libna a sevis ynwedh erbynn y rewl, drefenn ev dhe forsakya an ARLOEDH, Duw y dasow.\n11Dres henna ev a wrug tylleryow ughel yn bro venydhyek Yuda, hag a ledyas trigoryon Yerusalem yn gordhyans idolys, hag a ledyas Yuda yn sowdhan. 12Lyther a dheuth dhodho dhiworth an profoes Elias ow leverel, ‘Yndellma y lever an ARLOEDH, Duw dha das Davydh: Drefenn na gerdhsys yn fordhow dha das Yehoshafat nag yn fordhow Asa myghtern Yuda, 13mes ty re gerdhas yn fordhow myghternedh Ysrael, ha ledya Yuda ha trigoryon Yerusalem dhe wordhyans idolys, par dell wrug chi Ahab; hag ynwedh drefenn ty dhe ladha dha vreder, eseli chi dha das, an re o gwell agesos ty dha honan; 14otta, an ARLOEDH a dhre pla meur war dha bobel, dha vebyon, dha wragedh, ha war oll dha bythow, 15ha ty dha honan a' fydh kleves sevur gans kleves dha golodhyon, bys pan dheu dha golodhyon yn-mes, dydh wosa dydh, drefenn an kleves.’\n16An ARLOEDH a wrug dhe sorr an Filistysi difuna erbynn Yehoram, ha sorr an Arabyon usi ogas dhe'n Ethiopysi. 17I a dheuth yn-bann erbynn Yuda, i a entras ynno, ha doen dhe-ves oll an pythow a gavsons yn chi an myghtern, war-barth gans y vebyon ha'y wragedh, bys ma nag o mab gesys dhodho marnas Yehoahaz, y yowynka mab.\nKleves ha Mernans Yehoram\n18Wosa oll hemma an ARLOEDH a'n gweskis yn y golodhyon gans kleves heb remedi. 19Wosa neb termyn, dhe benn diw vlydhen, y golodhyon a dheuth yn-mes drefenn an kleves, hag ev a verwis yn payn meur. Ny wrug y bobel tan yn y enor, avel an tanow a vedha gwrys rag y dasow. 20Ev a veu pymthek bloedh warn ugens pan dhallathas reynya; ev a reynyas eth blydhen yn Yerusalem. Ev a dremenas ha ny'n jevo nagonan edrek a'y dremena. I a'n ynkleudhyas yn sita Davydh, a-der yn bedhow an myghternedh.


Luk 20 ABK - Hag y hwarva yn onan a'n dydhyow na pan - Bible Search\n1Hag y hwarva yn onan a'n dydhyow na pan esa ev ow tyski an bobel y'n tempel hag ow pregoth an nowodhow da, an bennoferysi ha'n skribys war-barth gans an henavogyon a dheuth yn-rag 2ha leverel dhodho, ‘Lavar dhyn, py awtorita dredho y hwredh an taklow ma, po piw a ros dhis an awtorita ma?’ 3Ev a worthybis ha leverel dhedha, ‘My ynwedh a wovynn neppyth orthowgh; lavar dhymm, 4besydh Yowann, esa dhiworth nev po dhiworth tus?’ 5I a resnas an eyl gans y gila, ow leverel, ‘Mar leveryn “A nev”, ev a lever, “Ytho prag na gryssowgh dhodho?” 6Mes mar leveryn “Dhiworth tus”, an bobel oll a wra agan labydha, rag i a syns Yowann dhe vos profoes.’ 7Ytho i a worthybis, na wodhvons a by le feu. 8Hag yn-medh Yesu dhedha, ‘Na byth moy ny lavarav dhywgh py awtorita dredho y hwrav an taklow ma.’\n20Hag i a viras orto gluw, ha dannvon aspiysi neb a omwrug gwiryon, dh'y vagla yn y lavarow, rag ma'n daskorrons dhe awtorita ha galloes an governour. 21I a wovynnas orto ha leverel, ‘Mester, ni a woer ty dhe gewsel ha dhe dhyski yn ewn, ha ny wre'ta plegya dhe fas denvyth, marnas dyski fordh Duw yn lenduri. 22Yw lafyl ni dhe ri trubyt dhe Sesar, po nag yw?’ 23Owth aswonn aga felder, yn-medh ev dhedha,+ 24‘Diskwedhewgh dhymm dinerenn,+ piw a bew an imaj ha'n pennskrifa usi warnedhi?’ Yn-medhons i, ‘Sesar.’ 25Yn-medh ev dhedha, ‘Attelewgh ytho dhe Sesar an taklow usi dhe Sesar, ha dhe Dhuw an taklow usi dhe Dhuw.’ 26Ha ny yllons y vagla yn y lavarow a-rag an bobel; marth a's teva a'y worthyp, ha tewel a wrussons.\n27Ha re a'n Saddukeow a dheuth dhodho, neb a nagh bos dasserghyans, hag a wovynnas orto 28ow leverel, ‘Mester, Moyses a skrifas ragon, “Mar merow broder neb den ha dhodho gwreg, mes ev anvap, y vroder a dal kemmeres an wreg ha maga askorr dh'y vroder.” 29Yth esa ytho seyth broder, ha'n kynsa a gemmeras gwreg hag a verwis anvap. 30Ha'n nessa+ 31ha'n tressa a's kemmeras, hag yn kettella y ferwis an seyth heb gasa fleghes. 32Yn tiwettha oll+ an wreg ynwedh a verwis. 33Ytho y'n dasserghyans, piw anedha y fydh hi y wreg dhodho, rag an seyth a's teva yn gwreg?’\n34Yn-medh Yesu dhedha, ‘Fleghes an oes ma a dhemmedh hag yw res yn demmedhyans; 35mes an re yw akontys gwiw dhe dhrehedhes dhe'n oes na ha dhe'n dasserghyans dhiworth an re varow, ny dhemmedhons na nyns yns i res yn demmedhyans; 36na hwath ny yllons merwel na fella, rag yth yns i avel eledh, hag yth yns i fleghes a Dhuw, rag i dhe vos fleghes a'n dasserghyans. 37Moyses y honan a dhiskwedhas y'n derivas a-dro dhe'n bos an re varow dhe vos drehevys, pan gews ev a'n Arloedh avel Duw Abraham, ha Duw Ysak, ha Duw Yakob. 38Ha nyns yw ev Duw a'n re varow mes a'n re vyw, rag dhodho ev peub oll yw yn fyw.’ 39Re a'n skribys a worthybis, ‘Mester, ty re gewsis yn ta.’ 40Rag ny lavasens govynn travyth orto na fella.\n45Ena, hag oll an bobel ow koslowes, yn-medh ev dh'y dhyskyblon, 46‘Bedhewgh war a'n skribys, neb a vynn kerdhes a-dro yn gwiskas hir, hag a gar salusyansow y'n marghasow, ha penn-esedhow y'n synagys ha penn-esedhow yn kevywiow, 47neb a gowllenk chiow an gwedhwesow, hag a wra pysadow hir yn fayntys; an re ma a's tevydh dhe voy dampnyans.’


Nehemia 8 (ABK) - Bible Society\nNehemia 8 ABK\n1Oll an bobel a omguntellas gans unn akord y'n plen a-dherag Yet an Dowr; hag i a leveris dhe Ezra an skriba dhe dhri lyver lagha Moyses a wrussa an ARLOEDH erghi dhe Ysrael. 2Hag Ezra an oferyas a dhros an lagha a-dherag an kuntelles, keffrys gwer ha benynes, ha peub a allas klewes gans konvedhes, yn kynsa dydh an seythves mis. 3Hag ev a lennas an lagha y'n plen a-dherag Yet an Dowr dhiworth myttin a-varr bys hanter-dydh, a-dherag gwer ha benynes, ha tus a allas konvedhes; hag oll an bobel a woslowas gans rach orth lyver an lagha. 4Hag Ezra an skriba a sevis war arethva a brenn re wrussons rag an porpos; ha rybdho y sevis Mattithia, Shema, Anaya, Uria, Hilkia, ha Maaseya, a dhyghow dhodho; hag a-gledh dhodho, Pedaya, Mishael, Malkia, Hashum, Hashbaddana, Zekaria ha Meshullam 5Ena Ezra a igoras an lyver yn golok oll an bobel, drefenn y vos ow sevel a-ughta; ha pan y'n igoras, oll an bobel a sevis yn-bann. 6Hag Ezra a vennigas an ARLOEDH, an Duw meur. Hag oll an bobel a worthybis, ‘Amen, Amen’, ow trehevel aga diwleuv: hag i a blegyas aga fenn, ha gordhya an ARLOEDH gans aga fas dhe'n dor. 7Ynwedh Yeshua, Bani, Sherebia, Yamin, Akkub, Shabbethay, Hodia, Maaseya, Kelita, Azaria, Yozabad, Hanan, ha Pelaya, an Levysi, a weresas an bobel dhe gonvedhes an lagha, ha'n bobel ow kortos yn aga thyller. 8Ytho i a lennas a lyver lagha Duw diblans, ha ri an styr, may hallo an bobel konvedhes an pyth a veu lennys.\n9Ena Nehemia, an governour, hag Ezra an oferyas ha'n skriba, ha'n Levysi a dhyski an bobel, a leveris dhe oll an bobel, ‘Sans yw an jydh ma dhe'n ARLOEDH agas Duw; na gynewgh, na nag oelewgh.’ Rag oll an bobel a oelas, pan glewsons geryow an lagha. 10Yn eur na ev a leveris dhedha, ‘Kewgh, dybrewgh an blonek, hag evewgh an gwin hweg ha dannvenewgh rannow dhodho ev na'n jeves travyth parys ragdho. Sans yw an jydh ma dh'agan Arloedh: na bedhewgh grevys, rag lowena an ARLOEDH yw agas nerth.’ 11Ytho an Levysi a goselhas oll an bobel, ow leverel, ‘Taw taves, rag sans yw an jydh; na vedhewgh grevys.’ 12Hag oll an bobel eth yn-kerdh dhe dhybri ha dhe eva, ha dhe dhannvon rannow ha dhe wul lowender bras, drefenn i dhe gonvedhes an geryow a veu disklerys dhedha.\n13Y'n nessa dydh pennow teyluyow oll an bobel gans an oferysi ha'n Levysi a dheuth war-barth dhe Ezra rag konvedhes geryow an lagha. 14Hag i a gavas skrifys y'n lagha a wrug an ARLOEDH hy erghi dre Moyses, may trikka mebyon Ysrael yn skovvaow yn goel an seythves mis, 15ha may teklarryens ha dyllo yn oll aga threvow hag yn Yerusalem, ow leverel, ‘Kewgh yn-mes war an menydhyow ha kyrghewgh skorrennow a oliv, oliv gwyls, myrtwydh, palm ha gwydh delyek arall rag gul skovvaow, dell yw skrifys.’ 16Ytho an bobel eth yn-mes ha'ga hyrghes, ha gul dhedha aga honan skovvaow, pubonan war do y ji, hag yn aga klosyow, ha klosyow chi Duw, hag yn stret Yet an Dowr, hag yn stret Yet Efraym. 17Hag oll an kuntelles, an re hag a dhehwelsa dhiworth an gethneth, a wrug skovvaow ha triga ynna; rag a-dhia dhydhyow Yeshua mab Nun bys y'n jydh na ny wrussa fleghes Ysrael yndella. Ha'n lowena o pur vras. 18Ha pub-dydh, a-dhia'n kynsa dydh dhe'n jydh diwettha, ev a lennas yn-mes a lyver lagha Duw. Hag i a withas an goel seyth dydh; ha'n ethves dydh yth esa kuntelles solem, war-lergh an ordenans.


Salmow 45 (ABK) - Bible Society\nSalmow 45 ABK\nDhe vester an keur: war Shoshannim. Maskil a vebyon Koragh; kan kerensa.\n1Yma awen y'm kolonn ow tyghtya kan fin;\nmy a gan ow ober gwrys rag an Myghtern;\now thaves yw pluvenn dhe skrifennyas freth.\n2Tekka osta jy ages mebyon den;\nleun a ras yw dha dhiwweus,\nrakhenna Duw re'th vennigas bynitha.\n3Kolm dha gledha war dha vordhos, ty vreselyas,\ngans dha splannder ha'th veuredh.\n4Hag y'th veuredh marghok yn sewena\ndrefenn gwirder hag uvelder hag ewnder;\nha'th leuv dhyghow a dhysk dhis taklow euthyk.\n5Lymm yw dha sethow,\nan poblow a goedh yn-dannos;\ni a wysk yn kolonn eskerens an myghtern.\n6Dha se, A ARLOEDH, a dhur bys vykken ha bynnari.\nGwelenn dha vyghterneth yw gwelenn a ewnder.\n7Ty a garas ewnder ha kasa sherewneth.\nRakhenna Duw, dha Dhuw jy, re'th untyas\ngans oyl lowender a-ugh dha gowetha.\n8Yma sawer myrr, aloes ha kassia war dha wiskow oll.\nYn-mes a balasys a dhans-olifans, telynnow a'th lowenha;\n9yma myrghes myghternedh yn mysk dha wragedh bryntin;\north dha leuv dhyghow y sev an vyghternes gwiskys yn owr a Ofir.\n10Klew, A vyrgh, ha gwel, ha pleg dha skovarn;\nhag ankov dha bobel ha chi dha das.\n11Ha'n Myghtern yw hwansek dhe'th tekter;\nrag ev yw dha ARLOEDH, ytho gwra y wordhya.\n12Myrgh Tyr a vydh a-ragos gans ro,\nha'n dus rych yn mysk an bobel a bys dha favour,\n13gans pub sort a daklow drudh.\nMyrgh an Myghtern yw leun a splannder a-berth y'n palys;\nhy gwisk yw oberys gans owr.\n14Hi a vydh dres dhe'n myghtern yn dillas brosys;\nan maghtethyon hy howethesow neb a's hol, a's hembronk dhis.\n15Gans heudhder ha lowender i a vydh hembrenkys;\nyth ons i yn palys an Myghtern.\n16Dha vebyon a vydh yn le dha dasow;\nty a's gwra pennternedh war oll an nor.\n17My a wra dhe govadh dha hanow durya a unn henedh dhe'n nessa;\nrakhenna an poblow a'th wormel bys vykken ha bynnari.


10Ha'n abesteli, wosa i dhe dhehweles, a dherivas dhodho pup-tra re wrussens. Hag ev a's kemmeras hag omdenna yn priva dhe sita henwys Bethsaida.9:10 dhe sita henwys Bethsaida: War-lergh re a'n dornskrifow dhe dyller ynyal ryb sita henwys Bethsaida. 11Mes an routhow, pan glewsons, a'n siwyas; hag ev orth aga wolkomma a gewsis orta a wlaskor Duw, hag ev a yaghhas seul a'n jeva edhomm a yaghheans.\n18Hag y hwarva, pan esa ev ow pysi y honan, y teuth y dhyskyblon war-barth ganso, hag ev a wovynni orta, ow leverel, ‘Piw y lever an routhow ow bos evy?’ 19I a worthybis ow leverel, ‘Yowann Besydhyer, re erell Elias, mes re erell, “Onan a'n brofoesi a-henys re dhassorghas.” ’ 20Ev a leveris dhedha, ‘Mes hwi, piw y leverowgh my dhe vos?’ Peder a worthybis ha leverel, ‘An Krist a Dhuw.’\n23Hag yn-medh ev dhedha i oll, ‘Mar mynn nebonan dos war ow lergh, gwres omdhenagha, ha kemmeres yn-bann y grows pub dydh, ha'm holya vy. 24Rag piwpynag a vynno gwitha y vewnans a'n kyll; mes piwpynag a gollo y vewnans a-barth dhymmo vy, ev a'n gwith. 25Rag pana les a vydh dhe dhen, pan wrello gwaynya oll an bys, hag ev y honan ow pos diswrys po kellys? 26Piwpynag ytho a'n jeffo meth ahanav vy ha'm lavarow, Mab an den a'n jevydh meth anodho pan dheffo yn y wolewder ev ha golewder an Tas ha'n eledh sans. 27Mes yn hwir y lavarav dhywgh, yma rann a'n re ow sevel omma na dastyons ankow erna wellons gwlaskor Duw.’


Compare Bible readings for 1 Samuel 1 in the ABK and the ESV - Bible Society\n1 Samuel1 ABK\n1Yth esa neb unn gour, a Ramathaym-sofim, a venydh Efraym, ha'y hanow Elkana mab Yeroham mab Elihu mab Tohu mab Suf, Efrathyas. 2Hag yth esa dhodho diw wreg, hanow an eyl Hanna, ha hanow hy ben Peninna. Yth esa dhe Peninna fleghes, mes nyns esa fleghes dhe Hanna.\n3Ha'n gour ma a wre mos yn-bann mes a'y sita blydhen wosa blydhen dhe wordhya ha sakrifia dhe ARLOEDH an luyow yn Shilo, le mayth esa an dhew vab a Eli, Hofni ha Finehas, oferysi an ARLOEDH. 4Y'n jydh mayth offrynna Elkana, ev a ri rannow dhe Peninna y wreg ha dhe oll hy mebyon ha'y vyrgh; 5mes dhe Hanna ev a ri rann dhewblek, rag ev a gara Hanna, kyn hwrussa an ARLOEDH degea hy thorr. 6Ha'n nessa wreg a's grevyas yn feur, dh'y serri, drefenn an ARLOEDH dhe dhegea hy thorr. 7Ev a wre mos yndella blydhen wosa blydhen; peskweyth may hwre hi mos yn-bann dhe chi an ARLOEDH, hi a's grevya. Rakhenna Hanna a oela, ha ny dhybri. 8Hy gour Elkana a leveris dhedhi, ‘Prag yth oelydh? Ha prag na dhybrydh? Ha prag yth yw dha golonn trist? A nyns ov vy moy dhis ages deg mab?’\n9Ytho Hanna a sevis yn-bann wosa i dhe dhybri hag eva yn Shilo. Hag yth esa Eli an oferyas owth esedha war an gador ryb post-daras tempel an ARLOEDH. 10Ha hi o grevys yn town hag a bysis war an ARLOEDH, hag oela yn hwerow. 11Ha hi a ambosas ambos ha leverel, ‘A ARLOEDH an luyow, mar mirydh dhe wir war alar dha vaghteth, ha perthi kov ahanav, ha ny ankevydh dha vaghteth, mes ri dhe'th vaghteth mab, ena my a'n re dhe'n ARLOEDH oll dydhyow y vewnans, ha ny wra altenn vyth tochya y benn.’\n12Yth esa hi prest ow pysi a-dherag an ARLOEDH, hag Eli a verkyas hy ganow. 13Yth esa Hanna ow kewsel yn hy holonn; nyns esa saw hy diwweus ow kwaya, mes nyns o hy lev klewys; rakhenna Eli a dhybis hi dhe vos medhow. 14Ytho Eli a leveris dhedhi, ‘Pes termyn y fydhydh medhow? Gorr dhe-ves dha win a-dhiworthis.’ 15Mes Hanna a worthybis ha leverel, ‘Nansi, ow arloedh, benyn gans spyrys ahwerek ov; ny evis vy na gwin na korev, mes my re beu ow tiveri ow enev yn-mes a-dherag an ARLOEDH. 16Na gemmer dha vaghteth rag myrgh Belial, rag my re beu ow leverel yn-mes a'm preder meur ha'm poenvos oll an termyn ma.’ 17Ena Eli a worthybis ha leverel, ‘Ke yn kres; ha re wrontyo Duw Ysrael dhis dha bysadow a wovynnsys orto.’ 18Ha hi a leveris, ‘Gwres dha vaghteth kavoes gras y'th wolok.’ Ena an venyn eth war hy fordh ha dybri, ha nyns o hy fas trist na fella.\n19Myttin a-varr i a sevis ha gordhya a-dherag an ARLOEDH, hag ena i a dhehwelis dh'aga chi dhe Rama. Hag Elkana a aswonnis y wreg, ha'n ARLOEDH a borthas kov anedhi. 20Y'n termyn gwiw, Hanna a omdhuk ha dineythi mab, ha hi a'n henwis Samuel, rag hi a leveris, ‘My re'n govynnas orth an ARLOEDH.’\n21An gour Elkana hag oll y vayni eth yn-bann dhe offrynna dhe'n ARLOEDH an sakrifis blydhenyek, ha dhe gewera y ambos. 22Mes nyns eth Hanna yn-bann, rag hi a leveris dh'y gour, ‘Ny wrav vy mos yn-bann erna vo an maw didhenys, hag ena my a'n dre, may hyll ev omdhiskwedhes a-dherag an ARLOEDH, ha triga ena bys vykken.’ 23Hag Elkana hy gour a leveris dhedhi, ‘Gwra an pyth a hevel da dhis, gorta bys pan y'n didhensys; re gollanwo an ARLOEDH y er.’ Ytho an venyn a drigas ha meythrin hy mab bys pan y'n didhensa. 24Ha wosa hi dh'y dhidhena, hi a'n kemmeras yn-bann gensi, gans lodhen tri bloedh,1:24 lodhen tri bloedh: Ow siwya an Septuagint ha'n Syriek. Ebrow gans tri lodhen. hag unn efa a vleus, ha seth a win. Hi a'n dros dhe ji an ARLOEDH yn Shilo; ha'n maw o yowynk. 25I a ladhas an lodhen, ha dri an maw dhe Eli. 26Hag yn-medh hi, ‘Ow arloedh, kepar dell vewydh, ow arloedh, yth ov vy an venyn esa sevys rybos omma, ow pysi war an ARLOEDH. 27Rag an maw ma y pysis; ha'n ARLOEDH re wrontyas dhymm ow fysadow a wovynnis orto. 28Rakhenna my re'n prestas dhe'n ARLOEDH, hedre vewo, ev a vydh prestys dhe'n ARLOEDH.’ Hag i a wordhyas an ARLOEDH ena.


Teyr gwedren a cider. Yma'n wedren a-dhyghow cider niwlek hag yw servyes heb bos yeynellys, an dhiw wedren a-gledh yw servyes yeyn.\nDiwes alkoholek a wrer gans sugen avalow gweythys yw cider (treweythyow sider ynwedh), kyn hyllir y wul gans sugen per keffrys. Y hyllir devnydhya pub eghen a aval, mes y tevir nebes sortow yn arbennek rag askorra cider. Yn diwes a yll komprehendya yntra 3% hag 8.5% a alkohol.\nKernow ha Soth-West Pow Sows yw onan a benn arenebedhow askorra cider y'n bys oll. Mes yth yw gwrys ynwedh yn rannow erel an Enesow Bretennek, yn unn gomprehendya Kembra ha Wordhen. A-ves dhe Vreten ha Wordhen yma Breten Vyghan, Normandi, Pow Bask hag arenebedhow yn Skandinavi aswonys ra'ga cider.\nDallethvos an ger[golegi | pennfenten]\nAn ger sicer a dhiskwedh y'n Vocabularium Cornicum avel ryb an Latinek Sicera, eghen a dhiwes alkoholek, chevisyes a'n Greka Koth σῑ́κερᾰ (sī́kera). Y hwrer mencyon a'n diwes diwweyth yn Beunans Meriasek avel cydyr. Yma lies fordh a skrifa'n ger yn Kernowek dasserghys an jydh hedyw, cider a hwer y'n Furv Skrifys Savonek, sider yn Kernewek Kemmyn, ha cȳder yn Kernewek Unys.\nDiwettha golegyans an folen ma a veu an 29 Metheven 2021, dhe 20:30.


Apys a wrug esplegya dhyworth simes nans yw a-dro dhe 25 milvil bledhen. Tamm ha tamm an eghennow dyffrans a rannas dhe'n eghennnow a-lemmyn. Yma gans gybbones breghow hir dhe leska dres an gwedhennow. Nyns eus lost gans apys. Krysys yw bos apys moy skentel ages simes, rag ensampel, der usya toulys. Gwrys veu studhyansow meur ow tochya omdhegyans apys gans Jane Goodall, Dian Fossey ha Birute Galdikas. An eghennow dyffrans a vyw yn fordhow kowethasek. Yma gans pub eghen kesweythow kowethasek dyffrans. Gybbones a vyw avel koplow, an orangutan war y honan, gorylles yn bagasow byghan ha chympansis yn bagasow meur. Aga boos yw dyffrans ynwedh. Gorylles a dheber delyow, ha'n re erel a dheber frooth, kyn teppro chympansis kig treweythyow. Marnas tus, pub apa yw ogas dhe vernans, drefen chanj bewva y'n koswigow glaw dre vras.\nDiwettha golegyans an folen ma a veu an 7 Ebrel 2022, dhe 11:47.


Compare Bible readings for Eksodus 19 in the ABK and the BCN - Bible Society\nEksodus 19 ABK\nMebyon Ysrael orth Menydh Sinay\n1Dhe'n tressa loer nowydh wosa mebyon Ysrael dhe vones yn-rag a bow Ejyp, y'n jydh na y teuthons yn gwylvos Sinay. 2Ha pan ethons yn-kerdh a Refidim ha dos yn gwylvos Sinay, i a gampyas ena y'n gwylvos; hag Ysrael a gampyas a-rag an menydh. 3Ha Moyses a yskynnas dhe Dhuw, ha'n ARLOEDH a elwis dhodho yn-mes a'n menydh ow leverel, ‘Yndellma ty a lever dhe ji Yakob, ha derivas dhe vebyon Ysrael: 4Hwi re welas an pyth a wrug vy dhe'n Ejyptianys, ha fatell y's dug war eskelli eryon ha'gas dri dhymm ow honan. 5Lemmyn ytho, mars owgh gostydh dhe'm lev ha gwitha ow hevambos, hwi a vydh ow ferghennogeth arbennik ow honan yn mysk poblow oll; rag oll an nor yw dhymm, 6ha hwi a vydh dhymm gwlaskor a oferysi ha kenedhel sans. An re ma yw an geryow hag a wredh kewsel dhe vebyon Ysrael.’\n7Ytho Moyses a dheuth ha gelwel henavogyon an bobel, ha gorra a-ragdha oll an geryow ma a worhemmynnis an ARLOEDH dhodho. 8Hag oll an bobel a worthybis war-barth ow leverel, ‘Oll re gewsis an ARLOEDH ni a'n gwra.’ Ha Moyses a dherivas geryow an bobel dhe'n ARLOEDH. 9Ha'n ARLOEDH a leveris dhe Moyses, ‘Otta, y tov dhis yn kommolenn dew may klewvo an bobel pan gowsav genes ha may kryssons dhis bys vykken.’ Ena Moyses a leveris geryow an bobel dhe'n ARLOEDH. 10Ha'n ARLOEDH a leveris dhe Moyses, ‘Ke dhe'n bobel ha'ga sakra hedhyw hag a-vorow, ha gas dhedha golghi aga dillas, 11ha bydh parys erbynn an tressa dydh; rag y'n tressa dydh an ARLOEDH a wra diyskynna war venydh Sinay a-wel an bobel oll. 12Ha ty a wra oryon dhe'n bobel oll a-dro, ow leverel, “Gwaytyewgh na yskynnowgh bys y'n menydh na tochya an or anodho; piwpynag a doch an menydh a vydh gorrys dhe'n mernans; 13ny wra dorn vyth y dochya, mes y fydh labydhys po tennys gans sethow; best po den kyn fo, ny wra bewa.” Pan sen an hirgorn hwyth hir, i a wra dos bys y'n menydh.’ 14Ytho Moyses a dhiyskynnas a'n menydh dhe'n bobel ha sakra an bobel; hag i a wolghas aga dillas. 15Hag ev a leveris dhe'n bobel, ‘Bedhewgh parys erbynn an tressa dydh; na dewgh nes dhe venyn.’\n16Dhe vyttin an tressa dydh yth esa taran ha lughes, ha kommolenn dew war an menydh, ha son pur ughel an hirgorn may krenas oll an bobel esa y'n kamp. 17Ena Moyses a dhros an bobel yn-mes a'n kamp dhe dhyerbynna Duw; hag i a sevis orth troes an menydh. 18Ha menydh Sinay a veu maylys yn mog, drefenn an ARLOEDH dhe dhiyskynna warnodho yn tan; ha'n mog anodho a yskynnas avel mog an fornes, ha'n menydh oll a grenas yn feur. 19Ha dell besya son an hirgorn ughella hag ughella, Moyses a gewsis, ha Duw a worthybis dhodho yn lev. 20Ha'n ARLOEDH a dhiyskynnas war venydh Sinay, dhe benn an menydh; ha'n ARLOEDH a elwis Moyses dhe benn an menydh ha Moyses a yskynnas. 21Ha'n ARLOEDH a leveris dhe Moyses, ‘Diyskynn ha gwarnya an bobel ma na steffyons yn-bann dhe'n ARLOEDH dhe vires, ha lies anedha merwel. 22Hag ynwedh gas dhe'n oferysi a dheu nes dhe'n ARLOEDH omsakra ma na dartho an ARLOEDH warnedha.’ 23Ha Moyses a leveris dhe'n ARLOEDH, ‘Ny yll an bobel yskynna menydh Sinay drefenn ty dha honan dh'agan difenn, ow leverel, “Gorr oryon a-dro dhe'n menydh ha'y sakra.” ’ 24Ha'n ARLOEDH a leveris dhodho, ‘Diyskynn, hag yskynn ow tri genes Aron; mes na as an oferysi ha'n bobel dhe stevya yn-bann dhe'n ARLOEDH ma na dartho er aga fynn.’ 25Ytho Moyses a dhiyskynnas dhe'n bobel, ha kewsel dhedha.


Compare Bible readings for 2 Makkabeyon 9 in the ABK and the RSV - Bible Society\n2 Makkabeyon9 ABK\n19‘Dh'y vurjysi wiw Yedhowek, Antioghus aga myghtern ha kaslewydh a dhannvon gorhemmynnadow kolonnek ha bolonjedh da rag aga yeghes ha siwena. 20Re bo hwi ha'gas fleghes yn poynt da, ha'gas negysyow par dell vynnowgh. Dell usi ow govenek y'n nev, 21my a berth kov gans hegaredh a'gas enor dhymm ha'gas bodh da. Pan dhehwelis a ranndir Persia, my a wodhevis kleves ankensi, ha barna bos edhomm prederi orth sawder kemmyn pubonan. 22Nyns ov digolonnek y'm yeghes, rag govenek bras a'm beus diank a'm kleves, 23mes owth ombrederi ow thas ynwedh, pan esa owth hembronk lu y'n tiryow ughel dhe apoyntya her, 24ma na ve troblys tus an wlaskor, mar hwarva neppyth anwaytys po mar teuth nowodhow anfeusik, rag i dhe wodhvos dhe biw y fedha gesys an governans. 25Keffrys my a gonvedh fatell wra an bennsevigyon y'n ordiryow ha kentrevogyon ow gwlaskor pesya hwilas chonsyow ha gortos dhe weles pandr'a hwer. Ytho my re apoyntyas ow mab Antioghus dhe vos myghtern, neb a fydhis ynno ha'y gommendya dhe'n brassa rann ahanowgh pan fyskas dhe'n rannvroyow ughella; ha my re skrifas dhodho an pyth yw skrifys omma. 26My a ynni warnowgh ytho ha'gas pysi perthi kov a'n difresow re wrug vy dhywgh yn kemmyn, hag onan hag onan, ha may pessyo pub den lel dhymmo vy ha dhe'm mab. 27Rag my yw sur ev dhe holya ow brys ha'gas dyghtya gans temprans ha kuvder.’


Oberow 5 ABK - Mes unn gour, Ananias y hanow, ha'y wreg - Bible Search\nOberow 4 Oberow 6\n1Mes unn gour, Ananias y hanow, ha'y wreg Saffira a werthas park, 2ha'y wreg ow kodhvos, ev a withas dhodho y honan rann a'n pris, ha dri an remenant, ha'y gorra orth treys an abesteli. 3Mes yn-medh Peder, ‘Ananias, prag y lenwis Satnas dha golonn, rag leverel gow dhe'n Spyrys Sans ha kemmeres dhis dha honan rann a bris an tir? 4Hag ev heb y wertha, a ny veu dhiso-jy, ha wosa y vos gwerthys, a ny veu an mona dhiso jy? Prag y tewlsys an ober ma y'th kolonn? Ny leversys gow dhe dus, mes dhe Dhuw.’ 5Pan glewas Ananias an geryow ma, ev a goedhas dhe'n leur, hag ev a verwis; hag own meur a dheuth war beub a glewas anedhi. 6An wer yowynk a sevis ha'y vaylya, ha'y dhoen yn-mes ha'y ynkleudhyas.\n12Lemmyn dre dhiwla an abesteli meur a arwoedhyow ha marthusyon a hwarva yn mysk an bobel; hag yth esens oll war-barth yn Portal Solomon; 13ha ny vedhas nagonan a'n re erell junya gansa, mes an bobel a's synsis yn enor meur. 14Ha moy a gryjygyon a veu keworrys dhe'n Arloedh, niverow bras hag a wer hag a venynes. 15Keffrys i a dhros yn-mes an glevyon y'n stretow, ha'ga gorra war weliow ha strelyow, may koettha skeus Peder dhe'n lyha war rann anedha hag ev ow passya. 16Hag ynwedh routh vras a'n sitys a-dro dhe Yerusalem a omguntellas, ow toen klevyon ha'n re o plagyes gans tebel spyrysyon, hag i oll a veu yaghhes.\n17Ena y sevis an arghoferyas ha myns esa ganso, henn yw parti an Sadukeow, lenwys a avi, 18hag i a dhalghennas an abesteli ha'ga gorra y'n prison kemmyn. 19Mes nosweyth el an Arloedh a igoras darasow an prison, ha'ga hembronk yn-mes, ha leverel, 20‘Kewgh, sevewgh y'n tempel ha kewsewgh dhe'n bobel oll an geryow a'n bywnans ma.’ 21Pan glewsons hemma, i a entras y'n tempel a-dro dhe vora, ha dyski.\nLemmyn y teuth an arghoferyas ha'n re esa ganso, hag i a elwis an konsel hag oll an senedh a vebyon Ysrael, hag i a dhannvonas dhe'n prison may fens dres. 22Mes pan dheuth an soedhogyon, ny's kavsons y'n prison; ytho i a dhehwelis ha derivas, 23ow leverel, ‘Ni a gavas an prison degeys gans rach, ha'n withysi ow sevel orth an darasow, mes pan igersyn ny gevsyn denvyth a-ji.’ 24Lemmyn pan glewas kapten an tempel ha'n bennoferysi an geryow ma, penndegys meur ens i, owth omwovynn pandr'a vedha sywyans hemma. 25Ha nebonan a dheuth ha derivas dhedha, ‘Otta, yma'n wer a worrsowgh y'n prison ow sevel y'n tempel, hag ow tyski an bobel.’ 26Ena an kapten ha ganso an withysi eth hag i a's dros heb nell, rag own a's teva a'n bobel, na vens labydhys.\n27I a's dros ha'ga gorra a-dherag an konsel; ha'n arghoferyas a wovynnas orta, 28ow leverel, ‘Ni a erghis dhywgh yn stroth ma na dhyskewgh y'n hanow ma, mes+ otta, hwi re lenwis Yerusalem a'gas dyskas, hag ervirys owgh dhe dhri warnan ni goes an gour ma.’ 29Mes Peder ha'n abesteli a worthybis ha leverel, ‘Y koedh dhyn obaya dhe Dhuw, a-der dhe dus. 30Duw agan tasow a dhrehevis Yesu, neb a ladhsons orth y gregi yn gwydhenn; 31Duw a ughelhas an gour ma dh'y barth dhyghow avel Rewler ha Selwyas, rag ri edrek dhe Ysrael ha dehwelyans peghosow. 32Ha dustunioryon on ni dhe'n taklow ma, keffrys an Spyrys Sans res gans Duw dhe'n re a obay dhodho.’\n33Ha pan glewsons hemma, i a veu serrys meur, ha mynnes aga ladha. 34Mes unn Farise y'n konsel henwys Gamaliel, dyskador a'n lagha hag enorys gans oll an bobel, a sevis yn-bann, hag erghi may fe an wer gorrys yn-mes termyn berr, 35hag yn-medh ev dhedha, ‘Gwer Ysrael, kemmerewgh with a'gas honan a-dro dhe'n pyth a vynnowgh dhe wul gans an dus ma. 36Rag nans yw neb termyn Thewdas a sevis, ow leverel y vos nebonan, ha dhodho niver a wer a junyas, a-dro dhe beswar kans anedha; ev a veu ledhys, ha kemmys a obaya dhodho a veu skoellys a-les ha ny dheuthons dhe dravyth. 37Wosa hemma Yudas a Alile a sevis yn dydhyow an niverans, ha dynya rann a'n bobel war y lergh; hag ev ynwedh a verwis, ha kemmys a obaya dhodho a veu skoellys a-les. 38Ytho, lemmyn my a lever dhywgh, sevewgh a-ves dhiworth an dus ma ha gesewgh i; rag mars yw a dhenses an towl ma po an ober ma, distruys vydh, 39mes mars yw a Dhuw, ny yllowgh hwi aga distrui, na vowgh kevys yn tevri bos ow sevel erbynn Duw.’


Compare Bible readings for Romanyon 13 in the ABK and the GNB - Bible Society\nGostytter dhe Rewloryon\n1Bedhes pub enev gostydh dhe'n ughella routers. Rag nyns eus galloes marnas a Dhuw, ha'n re a gevir re beu ordenys gans Duw. 2Ytho neb a sev erbynn an galloes re sevis erbynn an pyth a ordenas Duw, ha'n re re sevis a's tevydh breus. 3Rag nyns yw an routers own dhe'n ober da mes dhe'n ober drog. A vynnses jy bos heb own a'n galloes? Gwra an da, ha ty a' fydh gormola ganso. 4Rag gwas Duw yw ev rag dha dhader. Mar kwredh drog, porth own, rag ny dheg ev an kledha yn euver. Gwas Duw yw ev, dialor rag konnar war an drogoberer. 5Ytho res yw bos gostydh, nyns yw unnsel drefenn konnar mes drefenn kowses ynwedh. 6Rag an keth skila y telydh trubyt, rag an routers yw gwesyon Duw prest owth omri poran dhe'n keth tra ma. 7Tal dhedha i oll an pyth a dhelledh y dyli, trubyt dhe'n re a dal dhedha y dyli, toll dhe'n re a dal dhedha y dyli, agha dhe'n re a dal dhedha agha, enor dhe'n re a dal dhedha enor.\nKerensa an Vreder\n8Na vydh kendoner marnas yn kerensa an eyl dh'y gila; rag neb a gar y gentrevek, henna re gowlwrug an lagha. 9An gorhemmynnow, ‘Na wra avoutri, Na wra ladha, Na wra ladra, Na wra hwansa’, ha py gorhemmynn arall pynag a vo, yw synsys y'n lavar, ‘Gwra kara dha gentrevek par dell omgerydh.’ 10Ny wra kerensa drog dhe gentrevek, ytho kerensa yw kowlwrians an lagha.\nNesa Dydh Krist\n11Gans henna ow kodhvos an termyn, an eur yw hwi13:11 hwi: War-lergh re a'n dornskrifow ni. dhe dhifuna a gosk. Rag yma selwyans nes dhyn lemmyn es dell o pan gryssyn ni wostalleth. 12Gyllys pell yw an nos ha devedhys nes yw an jydh. Tewlyn dhe-ves ytho oberow an tewlder ha gwiskyn arvow an golow. 13Omdhegyn yn onest dell wren y'n jydhweyth, heb bos yn kevewiow gwyls na medhwynsi, heb bos yn dijastita na drokhwansow direwl, heb bos yn kedrynna na perthi avi. 14Mes gwisk an Arloedh Yesu Krist, ha na dharbar dhe'n kig, rag y lustys.


Hen Res - Wikipedia\ngonisogeth, gis art, hen hwarheans, ranndir istorek, ranndir gonisogethel\nMakedoni, Illyri, Emperoureth Persian\nHen Res (Greka: Ἑλλάς, romanhes: Hellás) o hwarheans kresvorek north-est a dhallathas y'n Osow Tewl Grek a'n 12ves–9ves kansvledhynnyow KOK bys y'n diwedh kotheneb klassek (c. 600 OK). Kuntel lows a stat-sitys kelmys gans gonisogeth ha yeth keffrys ha tiredhow erel nag o kesunys marnas unweyth, rag 13 bledhen, yn-dann emperoureth Aleksander Veur (336-323 KOK). Liesgweyth brassa o ages kenedhel Gres aswonnys genen y'n jydh hedhyw.\nYth esa lies stat-sita - Athina, Sparta ha Korinth an stat-sitys kreffa - pub anedha gans y gorf lagha y honan. Yth esa myghternses dhe re anedha, ha furvow gwerinieth dhe re anedha, kepar hag Athina. Gans termyn, sitys an moyha nerthek a guntellas sitys erel yn bagasow gelwys "kesunyansow". Yth esa kolmow nes dhe'n brassa rann a sitys ha gwlasvaow grek yn Anatoli gans onan a'n tri sita krev.\nAn dus a Hen Res a gewsas yeth kemmyn, hen Reka, hag yth esa gonisogeth kemmyn dhedha maga ta. Yth esa delanwes krev dhe wonisogeth rek klassek, yn arbennik yn filosofieth, war Hen Rom. Rom a dhros gwersyon an wonisogeth na dres an ranndir kresvorek ha meur a Europa. Rag an acheson ma, Gres Klassek yw gwelys avel kowel lesk hwarheans a'n West ha'n wonisogeth may teu lies tybyans selyek y'n West arnowydh anedhi yn kever politegieth, filosofieth, godhonieth hag art.\nDiwettha golegyans an folen ma a veu an 25 Me 2022, dhe 14:48.


Triangulum Australe (ranneves) - Wikipedia\nTriangulum Australe (ranneves)\nHanterkylgh Nevek an Dyghow\nTriangulum Australe yw ranneves aswonnys avel onan a'n 88 aswonnys gans an Unyans Steroniethek Keswlasek (IAU). Desedhys yw yn Hanterkylgh Dyghow pella an ebron. Hy hanow a styr "trihorn an dyghow" yn Latin drefen patron hy teyr steren splanna. Delinys yn kynsa war bel an norvys avel Triangulus Antarcticus gans Petrus Plancius yn 1589.\nAlpha Trianguli Australis, aswonnys avel Atria, yw kowrsteren rudhvelyn a'n 2a splannvraster ha'n splanna steren y'n ranneves. Ow kowlwul an trihorn yw diw steren wynn Beta ha Gamma Trianguli Australis. Kynth yw an ranneves y'n Hyns Sen Jamys, nyns eus meur a daklow ebron-dhown y'n ranneves. Re anedha yw an krenvonni yger NGC 6025 ha niwlen ster NGC 5979.\nAn "Tennvoser Meur" (Sowsnek: The Great Attractor), kres gravedhel an Kowrvonni Laniakea hag a gomprehend an Hyns Sen Jamys, yw hanterfordh yntra Triangulum Australe ha Norma.\nRanneves Triangulum Australe\nKopel a galaksiow a gesjunj - skeusen gans an Pellweller Efanvos Hubble\nDiwettha golegyans an folen ma a veu an 30 Ebrel 2022, dhe 20:05.


Ester 10 (ABK) - Bible Society\nEster 10 ABK\n3a 10:3a Yn KJV gwersow 10:3a bys 3k yw niverys 10:1 bys 10:13.Ena yn-medh Mordekay, ‘Yth yw an taklow ma a Dhuw. 3b Rag perthi kov a wrav a'n hunros a welis a-dro dhe'n materow ma, ha ny fyllis travyth anodho. 3c A-dro dhe'n fenten vyghan hag eth ha bos avon, hag yth esa golow, ha'n howl, ha'n dowrow pals, an avon yw Ester a wrug an myghtern hy demmedhi ha gul anedhi myghternes. 3d An dhiw dhragon, my ha Haman yns. 3e An kenedhlow, an re devedhys war-barth rag distrui hanow an Yedhewon yns i. 3f Ha'm kenedhel vy, honn yw Ysrael, a grias war Dhuw hag a veu sawys. Rag an Arloedh re sawyas y bobel, ha'n Arloedh re'gan delivras dhiworth oll an drogow ma, ha Duw re wrug sinys ha marthusyon bras, na veu gwrys bythkweth yn mysk an kenedhlow. 3g Yndella, y feu dhew brenn tewlys ganso, onan rag pobel Duw hag onan rag oll an kenedhlow; 3h ena an eur ha’n seson a dheuth rag an dhew brenn ma dhe vos tewlys, breus Duw war oll an kenedhlow. 3i Ytho Duw a borthas kov a'y bobel, hag a dheklaryas y eretons gans favour. 3k Yndella, y fydh an dydhyow ma dhedha y'n mis Adar, an peswardhegves ha'n pymthegves dydh a'n mis, gans kuntelles, ha lowender, ha heudhder a-dherag Duw, a henedh dhe henedh bynitha yn mysk y bobel Ysrael.’\n3l 10:3k Yn KJV an gwers ma yw niverys 11:1.Y'n peswora blydhen a reyn Ptolemi ha Kleopatra, Dositheus, neb a leveris y vos oferyas ha Levyas, ha Ptolemi y vab, a dhros a-ji10:3 a dhros a-ji: Martesen an styr yw, a dhros dhe Ejyp. an epystyl dyllys omma a-dro dhe Purim, anodho may lavarsons y vos an keth huni, hag y'n treylsa Lysimaghus mab Ptolemi, a vedha yn Yerusalem.


Compare Bible readings for Marc 1 in the ABK and the BCN - Bible Society\nMat 3:1-12; Luk 3:1-9, 15-17; Yow 1:19-28\n1Dalleth aweyl Yesu Krist, Mab Duw. 2Kepar dell yw skrifys yn Ysay an profoes,\n‘Awotta, my a dhannvon ow hannas a-rag dha fas,\nneb a wra darbari dha fordh;1:2 dha fordh: War-lergh re a'n dornskrifow dha fordh a-dheragos.\n3lev onan ow kria y'n gwylvos:\nPareusiwgh fordh an Arloedh, gwrewgh kompes y hynsyow ev.’\n4Yth esa Yowann ow pesydhya y'n gwylvos, hag ow pregoth1:4 Yth esa Yowann ow pesydhya y'n gwylvos, hag ow pregoth: War-lergh re a'n dornskrifow Yowann Besydhyer a omdhiskwedhas y'n gwylvos ow pregoth. besydh a edrek yn dehwelyans peghosow. 5Hag yth e yn-mes bys dhodho oll an pow a Yudi, hag oll tus Yerusalem, hag yth esens besydhys ganso y'n avon Yordan, ow yes aga feghosow. 6Ha Yowann o gwiskys yn blew kowrvargh, ha gans grogys a groghen a-dro dh'y dhiwglun; hag ev a wre dybri lokustes ha mel gwyls. 7Hag yth esa ow pregoth, ow leverel, ‘Y teu war ow lergh onan yw moy galloesek agesov vy, ha ma nag o'ma gwiw, owth omblegya, dhe dhigelmi kroen y eskisyow. 8My re'gas besydhyas gans dowr; mes ev a wra agas besydhya gans an Spyrys Sans.’\nMat 3:13-17; Luk 3:21-22\n9Hag y hwarva y'n dydhyow na, y teuth Yesu a Nazareth yn Galile, hag ev a veu besydhys y'n Yordan gans Yowann. 10Ha kettell dheuth yn-bann yn-mes a'n dowr, ev a welas an nevow terrys igor, ha'n Spyrys kepar ha kolomm ow tiyskynna warnodho; 11ha lev a dheuth a'n nevow, ‘Ty yw ow Mab karadow; ynnos yma ow delit.’\nMat 4:1-11; Luk 4:1-13\n12Hag a-dhesempis an Spyrys a'n helghyas yn-mes bys y'n gwylvos. 13Hag yth esa y'n gwylvos dew-ugens dydh temptys gans Satnas, hag yth esa gans an bestes gwyls, ha'n eledh a venystra dhodho.\nYesu ow Pregoth yn Galile\nMat 4:12-17; Luk 4:14-15\n14Ha wosa Yowann dhe vos dalghennys, Yesu a dheuth dhe Galile, ow pregoth aweyl Duw,1:14 aweyl Duw: War-lergh re a'n dornskrifow aweyl gwlaskor Duw. 15hag ow leverel, ‘Kollenwys yw an termyn, ha gwlaskor Duw re dheuth nes; koedhewgh yn edrek, ha krysiwgh y'n aweyl.’\nGalow an Kynsa Dyskyblon\nMat 4:18-22; Luk 5:1-11\n16Hag ow kerdhes ryb mor Galile, ev a welas Simon hag Androw broder Simon ow tewlel roes y'n mor; rag pyskadoryon ens i. 17Hag yn-medh Yesu dhedha, ‘Dewgh war ow lergh, ha my a wra dhywgh bos pyskadoryon a dus.’ 18Ha distowgh i a asas aga roesow, hag a'n holyas ev. 19Hag ow mos pols alena, ev a welas Jamys mab Zebede ha Yowann y vroder, hag i keffrys y'n gorhel owth ewnhe an roesow, 20ha desempis ev a's gelwis; hag i a asas aga thas Zebede y'n gorhel gans an wesyon wobrys, ha mos a wrussons war y lergh.\nAn Den hag Ynno Spyrys Avlan\n21Hag yth ethons yn Kapernaum; ha distowgh y'n sabot ev eth a-bervedh y'n synaga, ha dyski. 22Hag yth esa marth dhedha a'y dhyskas; rag ev a wre aga dyski avel den ow toen awtorita ha ny'n gwre avel an skribys. 23Ha distowgh yth esa yn aga synaga den hag ynno spyrys avlan; hag ev a armas, 24‘Pandr'a vynnydh tejy genen ni, Yesu a Nazareth? Osta devedhys rag agan diswul ni? My a'th aswonn piw os, an Sans a Dhuw.’ 25Ha Yesu a'n koskas, ow leverel, ‘Taw, ha deus yn-mes anodho.’ 26Ha wosa an spyrys avlan dh'y gryghylli gans nerth ha garma gans lev ughel, ev a dheuth yn-mes anodho. 27Hag yth ens i sowdhenys glan yn kettep penn, may hwrussons govynn an eyl orth y gila ow leverel, ‘Pandr'yw hemma? Dyskas nowydh gans awtorita! Ev a worhemmynn ynwedh dhe'n spyrysyon avlan, ha gostydh yns dhodho.’ 28Ha desempis yth eth son anodho dres oll an pow a-dro dhe Galile.\nMat 8:14-17; Luk 4:38-41\n29Ha hware, wosa i dhe dhos yn-mes a'n synaga, yth ethons a-bervedh yn chi Simon hag Androw, gans Jamys ha Yowann. 30Mes hweger Simon a wrowedhi grevys gans fevyr, ha hware i a gewsis orto anedhi. 31Hag ev a dheuth ha'y hemmeres er an leuv, ha'y drehevel; ha'n fevyr a's gasas, ha hi a venystra dhedha.\n32Ha devedhys an gorthugher, wosa an howl dhe sedhi, i a dhros bys dhodho oll an glevyon, ha'n re dalghennys gans dywolow; 33hag oll an sita o kuntellys orth an daras. 34Hag ev a yaghhas lies o klav a glevesow a bub eghenn, hag a dewlis mes lies dyowl; ha ny asas an dhywolow dhe gewsel, drefenn i dh'y aswonn ev.\n35Ha myttin a-varr, hag ev ow sevel fest pell kyns hy bos dydh, ev eth yn-mes hag omdenna bys yn tyller difeyth, hag ena yth esa ow pysi. 36Ha Simon ha'n re esa ganso a'n holyas, 37ha wosa i dh'y gavoes, yn-medhons dhodho, ‘Yma peub orth dha hwilas.’ 38Hag ev a leveris dhedha, ‘Gwren ni mos yn ken le, y'n trevow nessa, may hylliv pregoth ena ynwedh; rag dhe henna yth o'ma devedhys mes.’ 39Hag ev a dheuth ow pregoth yn aga synagys dres oll Galile, ow tewlel yn-mes an dhywolow.\nMat 8:1-4; Luk 5:12-16\n40Hag y teuth unn klavorek dhodho, orth y bysi war benn-dewlin, ha leverel dhodho, ‘Mar mynnydh, ty a yll ow glanhe.’ 41Hag ev, ow kemmeres truedh, a ystynnas y leuv, ha'y dochya, ha leverel dhodho, ‘Mynnav; bydh glanhes.’ 42Ha hware an lovryjyon eth yn-mes anodho, hag y feu glanhes. 43Hag ev a'n gwarnyas yn straght, ha'y dhannvon dhe-ves dison 44ha leverel dhodho, ‘Gwayt na leverri travyth orth denvyth, mes ke war dha hyns, omdhiskwa dha honan dhe'n oferyas, hag offrynn rag dha lanheans an taklow a worhemmynnis Moyses, yn dustuni dhedha.’ 45Mes ev eth yn-mes ha dalleth kewsel anodho yn feur ha dyllo an dra a-les, ma na ylli ev entra dhe'n sita namoy a-wel tus, mes yth esa a-ves yn tylleryow difeyth; hag i a dheuth dhodho a bub tu.


Dugeth Kernow - Wikipedia\nBaner Dug Kernow.\nDugeth Kernow yw fondyans gans savla korf-laghel disputys. Herwydh kenedhlogoryon gernewek, Kernow hy honan yw Dugeth sovran (palatine state); yma an savla ma ow terivas orth unnikter Kernow yn korf-lagha an Rywvaneth Unys. Mes herwydh negesydhyon an Dugeth, nyns yw an Dugeth moy ages kowethyans kerthow synsys yn trest rag dyghtya rentow rag er kurun an Rywvaneth Unys (lemmyn Charlys, Pryns Kembra).\nYma derivadow selvenek yn kever Kernow yn erthygel chyf y honan. An erthygel ma yw desynys ytho rag derivadow yn kever (1) styryans korf-laghel a Dhugeth Kernow rag an pow, ha (2) kerthow trest an Dugeth.\nAn Dugeth a veu fondys yn 1337 gans Edward III a Bow Sows a-barth y vab, Edward, an Pryns Du. Nyns yw keth offisyow Pryns Kembra ha Dug Kernow, a-ban yw res gwruthyl Pryns Kembra pub gweyth, mes eritir an dugeth yn sempel.\nNyns usi an Dugeth ow pe toll-dir. Sommenn a gerthow an Dugeth yw 571 km², ha hanter anodho yn Dewnans (285 km², yn arbennik yn Dartmoor). Yma leun a gerthow an trest yn Kernow hag Ynysek Syllan (93 km²), Gwlas an Hav (60 km²), ha Herefordshire (54 km²) ynwedh. Dugethow ryal unnik y'n Rywvaneth Unys yw Dugeth Kernow ha Dugeth Lancashire. Yn hengovek, yth esa rentow an Dugeth ow talleth yn balyow sten.\nYma kenedhlogoryon Gernewek (ha ken Kernowyon pals) ow nagha bos Pow Kernow "konteth" (shire county) y'n styryans usadow, ha poesek yw bosva an Dugeth rag igeri an tybyans ma. Y leverir menowgh, rag ensampel, bos Kernow dugeth a-der konteth ha gensi kontethow hy honan. Hwath pella, yth esa dhe Dhug Kernow gweythres korf-laghel ow kelwel Senedh an Stenegow. Dug Kernow a via ytho penn an stat yn Kernow. Ny vern bos gans an dugeth kerthow yn Pow Sows ha Kembra, herwydh an argyans ma: Kurun an Rywvaneth Unys a yll synsi kerthow yn powyow erell heb chanjya savla an Vyghternes y'n Rywvaneth hy honan.\nDugys Kernow[golegi | pennfenten]\nTas po mamm\nEdward, an Pryns Du Edward III 1337 (Senedh) 1376 (mernans)\nHykka a Bordeaux Edward, an Pryns Du 1376 (chartour) 1377 (myghtern yn Hykka II)\ngwagla 1377 1399\nHenry a Venow Henry IV 1399 (Senedh) 1413 (myghtern yn Henry V)\ngwagla 1413 1421\nHenry Henry V 1421 (dineythyans) 1422 (myghtern yn Henry VI)\ngwagla 1421 1453\nEdward a Westminster Henry VI 1453 (dineythyans) 1471 (mernans)\nEdward Plantagenêt Edward IV 1470 (chartour) 1483 (myghtern yn Edward V)\nEdward, Yurl Salisbury Hykka III 1483 (myghternses y das) 1484 (mernans)\ngwagla 1484 1486\nArthur Tudur Henry VII 1486 (dineythyans) 1502 (mernans)\nHenry Tudur, Dug Evrok Henry VII 1502 (mernans y vroder Arthur) 1509 (myghtern yn Henry VIII)\ngwagla (saw nebes dydhyow) 1509 1537\nHenry Henry VIII 1511 (dineythyans) 1511 (mernans)\nHenry Henry VIII 1514 (dineythyans) 1514 (mernans)\nHenry Henry VIII 1534 (dineythyans) 1534 (mernans)\nHenry Henry VIII 1536 (dineythyans) 1536 (mernans)\nEdward Tudur Henry VIII 1537 (dineythyans) 1547 (myghtern yn Edward VI)\ngwagla 1547 1603\nHenry, Dug Rothesay Jamys I 1603 (myghternses y das) 1612 (mernans)\nCharlys Stuart, Dug Evrok Jamys I 1612 (mernans y vroder Henry) 1625 (myghtern yn Charlys I)\ngwagla (saw nebes dydhyow) 1625 1630\nCharlys Jamys Stuart Charlys I 1629 (dineythyans) 1629 (mernans)\nCharlys Stuart Charlys I 1630 (dineythyans) 1649 (myghtern yn Charlys II)\ngwagla 1649 1688\nJamys Fransis Edward Stuart Jamys II 1688 (dineythyans) 1689 (domhwelans y das)\ngwagla 1689 1714\nGeorg August Jori I 1714 (myghternses y das) 1727 (myghtern yn Jori II)\nFriedrich Ludwig Jori II 1727 (myghternses y das) 1751 (mernans)\ngwagla 1751 1762\nGeorg August Friedrich Jori III 1762 (dineythyans) 1820 (myghtern yn Jori IV)\ngwagla 1820 1841\nAlbert Edward Victoria 1841 (dineythyans) 1901 (myghtern yn Edward VII)\nJori Edward VII 1901 (myghternses y das) 1910 (myghtern yn Jori V)\nEdward Jori V 1910 (myghternses y das) 1936 (myghtern yn Edward VIII)\ngwagla 1936 1952\nCharlys Elisabeth II 1952 (myghternses y vamm)\nKevrennow yn-mes[golegi | pennfenten]\nGwiasva Dugeth Kernow orth gwiasva an Pryns Charlys\nDiwettha golegyans an folen ma a veu an 11 Ebrel 2021, dhe 20:00.


Keskowsva an Gernewegva • View topic - Ar Rededeg\nby Jamys » 06 Apr 2009, 16:12 Pyth yw an ger yn Kernewek rag "Ar Redadeg"?\nLast edited by Jamys on 08 May 2009, 12:41, edited 1 time in total.\nPosts: 2Joined: 06 Apr 2009, 15:59\nRe: Ar Rededeg\nby Albert Bock » 06 Apr 2009, 23:07 Wel, ty a alsa leverel:- "An Resek"- "An Ponya" (SWF)- Po martesen "An Resegva", mes nyns yw henna an geth tra yn tien, del dybav.-------PS: A nyns yw "Redadeg" furv ewn an ger Bretonek na?http://arredadeg.free.fr/\nby Golvan » 07 May 2009, 16:35 An Resekva yw an term compes, me a grës. Kynth eus styryow erel dhe'n ger, ny a yll y ûsya gans styr arbednek i'n câss-ma.Nyns yw *resekva kefys in Kernowek Cres. Ny welyn ny an ger mès in OCV, le may ma screfys <redegua> ha'n styr Latyn 'cursus' dhodho.Gwell via genef refrainya dhyworth leverel *An Resek bò *An Ponya, dre reson nag yw onen vëth anodhans kefys mes avell verb.Mars on ny whensys dhe vos moy dyblans, ny a alsa leverel Resekva an Pow, bò martesen Resekva an Vro (ny gefyr an ger <bro> mès unweyth i'n textow Kernowek).Mars eson ny aves dhe Vreten Vian, nena ny a alsa leverel Resekva Breten Vian.\nby Jamys » 08 May 2009, 12:48 Meur ras Pokorny ha Golvan rag agas gweres\nby Morvil » 10 May 2009, 10:12 Golvan wrote:An Resekva yw an term compes, me a grës. Kynth eus styryow erel dhe'n ger, ny a yll y ûsya gans styr arbednek i'n câss-ma.Nyns yw *resekva kefys in Kernowek Cres. Ny welyn ny an ger mès in OCV, le may ma screfys <redegua> ha'n styr Latyn 'cursus' dhodho.Gwell via genef refrainya dhyworth leverel *An Resek bò *An Ponya, dre reson nag yw onen vëth anodhans kefys mes avell verb.Mars on ny whensys dhe vos moy dyblans, ny a alsa leverel Resekva an Pow, bò martesen Resekva an Vro (ny gefyr an ger <bro> mès unweyth i'n textow Kernowek).Mars eson ny aves dhe Vreten Vian, nena ny a alsa leverel Resekva Breten Vian.Meur ras dhis, ynwedh, Golvan. Y fia res dhyn ni scrifa "resegva" yn FSS, del gresa'.


Gorsav Lyskerrys - Wikipedia\nPenn-byldyans dhe Worsav Lyskerrys.\nGorsav hyns-horn yn Kernow Est yw Gorsav Lyskerrys (Sowsnek: Liskeard railway station) a serv an dre a Lyskerrys. Yma'n gorsav 17.75 mildir (29 km) dhe-west a Aberplymm war Benn-Hyns-Horn Kernow, yth yw dibarthva an Linen Nans Logh.\n4 Gweller keffrys\nYgerys veu an gorsav gans Hyns-horn Kernow yn mis Me 1859. Addyes veu lergh-gwitha gwara kyn diwedh an vledhen awos myns an traffik.\nYn 1901 an Hyns-horn Lyskerrys ha Logh veu ystynnys yn-bann an nans rag junya gans an penn-linen. An ystynnans veu ygerys war 15ves mis Me 1901. An skorr a dhrehedhas Lyskerrys dhe elin pedrek dhe'n penn-linen, ytho yth esa res drehevel kay ha byldyans arbennek rag trenow an linen Logh. Junyans gans an penn-hyns-horn veu gwrys gans an garth gwara a asas trenow gwara ha kochys gwag dhe vos kesschanjyes ynter an penn-linen ha'n skorr. Drehevys veu kist sinellow yn arbennek rag an skorr rag dyghtya trenow ow mos war tu ha Komm. Deges veu homm yn mis Meurth 1964, a-dhia nena an dhibarthva re beu dyghtyes gans dorfram.\nTren Tooth Bras ow tredhes Kay Dew dhe Lyskerrys.\nDesedhys yw an gorsav nebes 0.5 mildir (0.8 km) soth-west a gres Lyskerrys. Oberys yw gans Great Western Railway.\nKayys onan ha dew yw desedhys yn treghans down a flank lerghow doblek an penn-hyns-horn. Treusys yw gans pons fordh ha pons kerdhoryon y'n gorsav. Orth pub penn, yth a an linen yn-nans ha treusi ponsfordhow, Ponsfordh Lyskerrys dhe'n est ha Ponsfordh Dowr an Woon dhe'n west.\nY tiberth trenow rag Pennsans dhyworth Kay Onan usi drehedhys dre dreusi'n pons kerdhoryon. Trenow dhe Aberplymm a dhyworth Kay Dew usi nes dhe'n sodhva toknys. Trenow rag Logh a dhyworth Kay Tri usi dhe elin pedrek gans an kayys erel hag yma byldyansow dyffrans dhodho. Yma fordh drehedhes ow separatya Kayys Onan ha Dew ha Kay Tri.\nYma dre-dreusow dhe bub penn an kayys war an penn-linen a allesog trenow dhe worthtreylya dhe Lyskerrys ha dhe junya gans an linen dhe Logh.\nServyes yw Lyskerrys gans trenow Great Western Railway ha CrossCountry war Penn-hyns-horn Kernow yntra Pennsans hag Aberplymm. Yma trenow dydhyek dhe Bennsans, Aberplymm ha Loundres. Yma keffrys trenow dhe Vristol, Manchester hag Alban, ha Koskador Revyor an Nos a bon ynter Loundres ha Pennsans, ha Pennsans ha Loundres.\nYma unn jynn-tokyn dhe'n gorsav ryb tenewen an penn-byldyans.\nGweller keffrys[golegi | pennfenten]\nDiwettha golegyans an folen ma a veu an 17 Kevardhu 2019, dhe 18:26.


Ilow pop ha rokk yn Greunland - Wikipedia\nIlow pop ha rokk yn Greunland\n4 Diwysians ilow\nEnyshes o Greunland a ilow gwerinek Amerika Gledh hag Europa bys dhe gres an 20ves cansvledhen. Onan a’n bagasow kynsa o an Nuuk Orleans Jazz Band.\nHip hop[chanjya | pennfenten]\nA-dhia 1984, delanwes meur veu hip hop Amerika. Nuuk Posse yw unn bagas hip hop sewen a-dhiwedhes.\nRokk[chanjya | pennfenten]\nY tallathas ilow rokk ha pop Greunland yn 1973 pan veu dyllys an kuntilow ‘Sumut’ gans an bagas Sume war label ULO. A-dro dhe ugans cansran a boblans Greunland a brenas an blasenn, kenys y’n yeth Greunlandek ha synsi donsyow tabour hengovek y’n ilow. Y hwrug an kaner, Rasmus Lyberth, kemeres rann y’n dewis rag kavos kan Danek y’n Kesstrif Kan Eurovision yn 1979. Kan yn Greunlandek o homma. Furvys niver a vagasow rokk ha pop y’n 1980ow ha 1990ow. Ensamplow da a vagasow rokk veu G-60 hag Ole Kristiansen, ha bagasow ynspirys gans reggae Jamayka ha funk Afrikan-Amerikanek veu Aalut ha Zikaza. Kuntilow kynsa Zikaza a werthas 10,000 a blasennow (adro dhe 50,000 yw poblans Greunland). I a dhegemeras plasen groghen reun avel pewas yn le plasen owr po platinom.\nSynsys yw an gool rokk Nipiaa pub bledhen yn Aasiaat, ha kanoryon gerys da yw Chilly Friday, briansen-ganer Sylvia Watt-Cloutier ha Karina Moller. Bagasow rokk a vri erel yw Kalaat, Siissisoq, Angu Motzfeldt, Pukuut, X-it, Fiassuit, Nanook, Small Time Giants hag UltimaCorsa. Yma ilow metol ow tos ha bos moy apert yn Greunland, kepar hag Arctic Spirits. I a gana y’n yeth Greunlandek yn unnik.\nRestren:KNR logo2009 380x160-001.jpg\nlogo sodhogel KNR (yn 2009)\nDiwysians ilow[chanjya | pennfenten]\nAn moyha label plasen yn Greunland yw ULO, a Sisimiut; furvyes o gans Malik Hoegh ha Karsten Sommer. ULO a dhyllo kuntilowyow gans bagasow rokk kepar ha Sume, karoryon pop kepar ha Rasmus Lyberth, ha bagasow hip hop kepar ha Nuuk Posse keffrys hag ilow gwerin.\nKalaallit Nunaata Radioa (Radio Greunland) yw’n fondyans media moyha posek y’n wlas.\nDiwettha chanj an folen ma a veu an 11 Ebrel 2021, dhe 21:59.


Compare Bible readings for Dewteronomi 14 in the ABK and the ESV - Bible Society\nGwarnyans erbynn Devosow Pagan\n1Hwi yw mebyon dhe'n ARLOEDH agas Duw: ny omhakkyowgh, na ny wrewgh bloghter ynter agas dewlagas rag den marow. 2Rag pobel sans os dhe'n ARLOEDH dha Dhuw, ha'n ARLOEDH re'th tewisas dhe vos dhodho pobel arbennik dhodho y honan yn-mes a'n poblow oll usi war enep an norvys.\nBestes Glan hag Avlan\n3Ny dhybrydh travyth vil. 4An re na yw an bestes a yllydh aga dybri: an ojyon, an dhavas, an aver, 5an karow, an ewik, an yorgh, an aver-wyls, an bual, an avrewik, ha'n dhavas-venydh. 6Pub best folsys y garn, gans karn rynnys dhe dhew, hag a dhaskni, yn mysk an bestes oll, ty a yll aga dybri. 7Byttegyns, ny dhebrowgh a'n re ma yn mysk an re a dhaskni, hag yn mysk an re folsys an karn: an kowrvargh, ha'n skovarnek, ha'n konin; rag i a dhaskni, mes an karn nyns yw folsys; avlan yns i dhywgh. 8Ynwedh an hogh, rag an karn yw folsys mes ny dhaskni: avlan yw dhywgh; ny dhebrowgh aga hig, na tochya aga haryn.\n9Hwi a dheber hemma a bup-tra eus y'n dowr; hwi a yll dybri pup-tra a'n jeves eskelli-pysk ha skans. 10Mes pup-tra na'n jeves eskelli-pysk ha skans ny dhebrowgh; avlan yw dhywgh.\n11Hwi a dheber pub edhen lan. 12Mes an re na ny yllowgh dybri anedha: an er, an vultur barvus, hag er an mor, 13an skowl rudh, an skowl du, ha skowles a bub eghenn; 14ha marghvrini a bub eghenn, 15an strus, hok an nos, an woelann, ha falghunes a bub eghenn; 16an oula kornek, an ibis, an oula gwynn, 17an oula kornek, an vultur, an vorvran, 18an hwibon, an kerghydhyon a bub eghenn, an houpou, ha'n ughsommys. 19Ynwedh pup-tra owth hesya hag ow nija yw avlan dhywgh; ny vydhons dybrys. 20Mes hwi a yll dybri pub edhen lan.\n21Ny dhebrowgh karyn vytholl. Ty a yll y ri dhe'n alyon usi a-ji dhe'n yetys hag ev a'n deber; po ty a yll y wertha dhe estren, rag ty dhe vos pobel sans dhe'n ARLOEDH dha Dhuw. Ny wre'ta bryjyon mynn yn leth y vamm.\n22Bydh sur may tegeffi oll askorr dha has a dheu yn-mes a'n gwel blydhen wosa blydhen. 23Ty a dheber a-rag an ARLOEDH dha Dhuw, y'n tyller a wra y dhewis dhe wul dh'y hanow triga ena, dega dha ys, ha'th win ha'th olew, ha kynsa-genys dha jatel ha'th flokk, rag may tyski dhe berthi own a'n ARLOEDH dha Dhuw pub dydh oll. 24Mars yw an fordh re bell ragos, ma na yllydh y dhoen, rag bos re bell ragos an tyller a wra an ARLOEDH dha Dhuw y dhewis dhe settya y hanow ynno, pan wra an ARLOEDH dha Dhuw dha venniga, 25ena ty a'n chanj yn mona, ha kelmi an mona y'th leuv, ha mos dhe'n tyller a wra an ARLOEDH dha Dhuw y dhewis. 26Ty a spen an mona war-lergh oll desir dha enev, rag chatel, ha rag deves, ha rag gwin, ha rag korev, ha rag pynag a wovynno dha enev; ty a dheber ena a-rag an ARLOEDH dha Dhuw, ha lowenhe, ty ha'th teylu. 27Ha'n Levyas usi a-ji dhe'th yetys, ny wredh y forsakya, rag nyns eus dhodho kevrenn nag eretons genes.\n28Dhe benn teyr blydhen ty a dhre oll dega dha askorr y'n vlydhen na, ha'y worra a-berth y'th yetys; 29ha'n Levyas (na'n jeves kevrenn nag eretons genes), ha'n alyon, ha'n omdhivas, ha'n wedhwes usi y'th yetys a yll dos ha dybri ha bos lenwys, rag ma'th vennikko an ARLOEDH dha Dhuw yn pub lavur a'th leuv a wredh.


Dororieth - Wikipedia\n(Daskevarwodhys dhyworth Dororyeth)\nskorren a wodhonieth, dyskybeleth akademek\ngodhonieth naturel, godhonieth an nor\nSkeusen a’n amal Ordowek-Silurek. Drefen bos an gadon venydhyow Kelesonek plegys, treulys veu an gweliow a-wartha dhe woles. Gesys veu an kalgh Ordowek a-varra dhe sevel war benn an leysven gell Silurek diwettha.\nDororieth yw studhyans an taklow divyw mayth yw gwrys an Nor dhyworta. Tus a studh dororieth yw dororydhyon. Nebes dororydhyon a studh monyow ha keunys menhasen. Dororydhyon a studh istori an Nor ynwedh.\nRe a’n hwarvosow posek yn istori an Nor yw livow, tardhansow loskvenydhyek, dorgrysow, orogeny po drehevel menydhyow ha tektonieth plattys.\nLoskvenydh Olympus Mons war an planet Meurth. Effeythys veu an ledrow ma gans rewlivans, avonow, lava ha argerdhow leder dres an 200 milvil bledhen diwettha\nRanndir a'n planet korr Plouton a dhiskwedh livow rew nitrojen ha tirfurvow rewi-teudhi\n2 An Goloven Dhororiethel\n3 Eghennow a garrek\n6 Pennrewlys nivelonieth\n7 Dororieth Kernow\nTestennow[golegi | pennfenten]\nY hyllir ranna dororieth dhe niver a destennow arbennik, rag ensampel:\nDorfurvonieth – shap arenep an Norvys\nDororieth istorek – an chif hwarvosow a janjyas an Norvys dres an 4.5 bilvil bledhen diwettha\nDowrdororieth – dowr yn-dann enep an Norvys\nHenvilonieth (po paleontologieth)– menhasennow hag istori esplegyansek bewnans\nMenonieth (petrology po lithology) – studhyans karrygi hag aga furvyans\nMonydhieth (mineralogy) – monyow ha gemmow (ynwedh gemmonieth)\nGodhosieth (sedimentology) – godhosow\nNivelonieth (stratigraphy) – studhya karrygi godhesys yn gweliow\nDororieth menoyl – godhesow menoyl yn karrygi godhosek\nDororieth kesweythel – plegyansow ha fowtow ha drehevel menydhyow\nLoskvenydhieth (volcanology) – loskvenydhyow war an tir po yn-dann an mor\nSeismologieth – dorgrysow\nDororieth ynjyoriethel – terodhesow dororiethel kepar ha dorslynkyow ha dorgrysow ha’ga effeyth war ynjynorieth civil\nDororieth planetek - karrygi, argerdhow ha tirfurvow planetow erel\nAn Goloven Dhororiethel[golegi | pennfenten]\nDres an bledhynnyow, dororydhyon re beu klassa karrygi, hag assaya dh'aga dedhya. An sewyans yw an Goloven Dhororiethel. Gwrys veu meur a'n ober yn Kembra y'n 1800ow a-varr, ytho henwys yw niver a amseryow dhyworth Kembra.\nEghennow a garrek[golegi | pennfenten]\nKarrygi a yll bos pur dhyffrans an eyl dh’y gila. Re anedha yw pur gales ha re erel yw medhel, re pur gemmyn, erel pur danow. Pub karrek a wra longya dhe dri hlass, tanek, godhosek ha treusfurvek.\nKarrek danek yw karrek furvyes gans gwrians loskvenydhyek. Gwrys yns i pan vo lava war enep an Nor po magma yn-dann enep an Nor owth yeynhe ha kaleshe.\nKarrek wodhosek yw karrek gwrys dhyworth godhes, hemm yw temmigow karrek movys gans an gwyns, dowr po rewlivow ha gesys dhe godha. Droppys yw an godhes avel gweli, dell yw usys yn dowr war woles avon po’n mor. Pan vo moy a wodhes bernys war benn, an gweliow isella yw gwaskys warbarth dhe wul karrek.\nKarrek dreusfurvek yw karrek chanjys gans tomder po gwaskedh.\nPedn an Wlas ha Kilgoodh\nMappa a dhororieth Kernow\nMappa a dylleryow men growan Kernow\nMappa a vatholith Kernow ha Dewnens\nMappa dororiethel a ranndir Lysardh\nFowtow[golegi | pennfenten]\nPan hwer dorgrysow, karrygi a derr a-hys fowtow. Dororydhyon a dhysk istori an karrygi dre vires orth batronyow an fowtow.\nGweres[golegi | pennfenten]\nGweres yw an stoff war an tir gwrys a demmigow karrygi terrys war-barth ha del podrys. Tewedha a wra livra monyow yw dhe les tevyans plansow.\nPennrewlys nivelonieth[golegi | pennfenten]\nDororydhyon a us tybyansow sempel a's gweres dhe gonvedhes an karrygi mayth yw studhyes. An tybyansow a sew veu devisys yn dedhyow a-varr a nivelonieth gans Nicolaus Steno, James Hutton ha William Smith:\nKonvedhes an termyn usi passyes: Dororydh James Hutton a leveris "A-lemmyn yw alhwedh an termyn usi passyes". Ev a styryas bos an chanjyow a hwer lemmyn yw an kethsam chanjyow a hwarvsa y’n termyn usi passyes. Dororydhyon a yll konvedhes hwarvosow nans yw milvilyow a vledhynnyow dre vires orth an chanjyow a hwer hedhyw.\nGweliow gorwelyek: Res o dhe’n gweliow yn karrek wodhosek bos gorwelyek po gwastas pan vons godhesys.\nOos an gweliow: Res yw gweliow war woles bod kottha ages gweliow war benn, a-der bosoll an karrygi veu treylyes a-wartha dhe woles.\nTewes po grow yn karrek wodhosek yw devedhys dhyworth garrek kottha.\nOos fowtow: mars eus fowt yn karrek, ytho an fowt yw yowynkka ages an garrek. Karrygi yw yn gweliow. Dororydh a yll gweles mar usi an fowtow ow mos der oll an gweliow, saw nebes anedha.\nMars usi karrek danek a derr a-dreus gweliow godhosek, res yw dhodho bos yowynkka ages an garrek wodhosek.\nOos perthynek menhesennow: res yw dhe venhesen yn unn garrek bos dhyworth an keth oos avel an keth eghen a venhesen dhyworth an kethsam karrek yn tyller dyffrans. Y’n keth fordh, res yw dhe venhesen dhyworth weli karrek a is bos a-varra ages unn yn gweli a-ugh.\nDororieth Kernow[golegi | pennfenten]\nAn brassa rann a garrygi Kernow yw gwrys y'n Oos Dewnek, mes nasow dororiethel moyha aswonnys Kernow yw an batholithow a ven growan furvys dres an Orogeni (oos drehevel menydhyow) Variskek. Wosa tewedha hag esknians gans mor hag avon, men growan re askorras re a nasow doroniethel moyha-gerys kernow, kepar ha penntir Pedn an Wlas ha Bronn Wenneli. Ranndir Lysardh yw furvys a ensampel tanow a grestennen geynvorek drehevys. Ogas dhe'n men growan, treysfurvyes veu karrygi krag ha leysven Dewnek dhe vos kyllas.\nPur bosek veu dororieth rag diwysyans yn Kernow. Balweyth re beu kowlwrys yn Kernow rag hy monow a'n Oos Brons, a-dhia nans yw a-dro dhe 4000 bledhen bys y’n jydh hedhyw, yn arbennek rag sten, kober, arsenik, arghans ha zynk. Martesen y fydh balweyth rag lithiom y'n termyn a dheu yn ranndir Kammbronn. Fondys veu Skol Balyow Kammbronn yn 1888, ha meur yw y hanow yn kesgwlasek rag studhyans balweyth.\nYn-mysk an monyow henwys dhyworth Kernow yw Logsulyanit, Kernowit, Cornwallit ha Cornubit.\nGweliow a garrek wodhosow\nFowt,a derr dre garrygi godhosek kottha\nKevili: karrek wodhosek gwrys dhyworth temmigow gwynn a garrek gottha, terrys ha kemyskys gans tewes rudh war woles avon.\nDik Meur Zimbabwe: bond meur a garrek danek a derr ynter karrygi godhosow. Gwrys veu an skeusen dhyworth lorell.\nTrethow yw tylleryow didheurek rag studhya dororieth\n....ha fowys ynwedh.\nAn als ma yn Pow Frynk a gomprehend an moon mika\nAn mappa ma a dhiskwedh chyf “platys” arenep an Nor ha’n fordh mayth usi ow movya.\nDiwettha golegyans an folen ma a veu an 25 Ebrel 2022, dhe 20:35.


Compare Bible readings for Yeremia 30 in the ABK and the KJV - Bible Society\nYeremia 30 ABK\nAmbos a Restorita rag Ysrael ha Yuda\n1An ger hag a dheuth dhe Yeremia a-dhiworth an ARLOEDH, ow leverel: 2Yndellma y lever an ARLOEDH, Duw Ysrael, ow leverel: Skrif oll an geryow ma re gewsis dhis yn lyver. 3Rag, ott, an dydhyow a dheu, yn-medh an ARLOEDH may treylav kethneth ow fobel Ysrael ha Yuda, yn-medh an ARLOEDH, ha my a's dre arta dhe'n tir a res dh'aga thasow, hag i a's pew.\n4Hemm yw an geryow a gewsis an ARLOEDH a-dro dhe Ysrael ha Yuda.\n5Rag yndellma y lever an ARLOEDH:\nNi re glewas kri a skruth,\nown a-der kres.\nha mirewgh, a yll gour dineythi flogh?\nYtho prag y hwelav pub gour ha'y dhiwleuv war y dhiwglun\navel benyn yn gwelivesi,\nha pub fas treylys gwannliwek?\n7Eghan! rag meur yw an jydh na,\nma nag eus onan haval dhodho:\ntermyn ahwer yw rag Yakob;\nmes ev a vydh sawys anodho.\n8Rag y'n jydh na, yn-medh ARLOEDH an luyow, my a derr an yew a'th konna, ha my a dardh dha rawyow, ha ny'n gwra estrenyon dhe vos keth namoy. 9Mes i a serv an ARLOEDH aga Duw ha Davydh aga myghtern, hag a dhrehevav ragdha.\n10Ytho na borth own, ow gwas Yakob, yn-medh an ARLOEDH,\nna na vydh digolonnek, A Ysrael;\nrag otta, my a'th selow a bellder,\nha'th has a-dhiworth tir aga hethneth;\nha Yakob a dhehwel ha powes ha bos kosel,\nha ny wra nagonan gorra own ynno.\n11Rag yth esov genes, yn-medh an ARLOEDH, dhe'th selwel;\nmy a wra leun dhiwedh dhe'n kenedhlow oll\nle ma'th skattris,\nmes ny wrav leun dhiwedh ahanas.\nMy a'th keredh yn musur ewn,\nha ny'th asav yn tien ankessydhys.\nNy yll dha vrew bos yaghhes,\nha'th woli yw ankensi.\n13Nyns eus nagonan dhe bledya dha gen,\nmedhegneth vyth dhe'th woli,\nyaghheans vyth ragos.\n14Oll dha garoryon re'th ankovas;\nrag my re'th holyas gans goli eskar,\ngans keredh a dhen fell,\ndrefenn bos meur dha anewnder,\ndrefenn dha beghosow dhe ynkressya.\n15Prag y kriydh drefenn dha derroes?\nHeb remedi yw dha bayn\ndrefenn dha beghosow dhe ynkressya,\nmy re wrug an traow ma dhis.\n16Ytho oll an re a'th tevor a vydh devorys,\nha'th eskerens, peub anedha a wra mos yn divroedh;\nan re a'th pyll a vydh pyllys,\nhag oll an re a breydh warnas my a wra preydh.\n17Rag my a asver yeghes dhis,\nha my a yaghha oll dha woliow,\ndrefenn i dhe'th henwel gal, ow leverel:\n‘Sion yw; denvyth ny's hwila!’\n18Yndellma y lever an ARLOEDH:\nOtta, my a dreyl kethneth tyldow Yakob,\nha kemmeres tregeredh war y annedhow;\nha'n sita a vydh drehevys war y grug,\nha'n palys a sev yn y le ewn.\n19Hag yn-mes anedha y teu grasyans\nha lev an re a lowenha.\nMy a's liesha, ha ny vydhons boghes;\nmy a's enor, ha ny vydhons iselhes.\n20Aga mebyon a vydh avel kyns,\nha'ga huntelles a vydh fastys a-ragov,\nha my a gessydh kemmys a's arwask.\n21Ha'ga fennsevigyon a vydh kemmerys a'ga honan,\nha'ga governour a dheu a'ga mysk;\nmy a'n dre yn ogas, hag ev a dheu nes dhymm,\npoken piw a vedha nesa dhymm?30:21 poken piw a vedha nesa dhymm? Ebrow rag piw a rolla y golonn dhe dhos nes dhymm?\n22Ha hwi a vydh ow fobel,\nha my a vydh agas Duw.\n23Otta, korwyns an ARLOEDH!\nkonnar ow mos yn-mes,\nkorwyns ow rosella:\n24Ny dreyl konnar fers an ARLOEDH dhe-ves\nbys pan gollanwo ha kowlwul\nY'n dydhyow diwettha hwi a gonvedh hemma.


2 Kroniklys 15 (ABK) - Bible Society\n2 Kroniklys 15 ABK\n1Spyrys Duw a dheuth war Azaria mab Oded. 2Ev eth yn-mes rag metya gans Asa, hag a leveris dhodho, ‘Goslow orthiv, Asa hag oll Yuda ha Benyamin. Yma an ARLOEDH genowgh, ha hwi ganso. Mara's hwilowgh, ev a vydh kevys genowgh, mes mara's gesowgh, ev a'gas gas. 3Termyn hir y feu Ysrael heb an gwir Dhuw, ha heb oferyas dhe dhyski, ha heb lagha, 4mes pan dreylsons yn aga ahwer dhe'n ARLOEDH, Duw Ysrael, ha'y hwilas, kevys veu gansa. 5Y'n termynyow na, ny ylli tus mos yn-mes na dos a-ji yn sawder, drefenn an deray bras esa war oll trigoryon an tiryow. 6Terrys yn temmigow yth ens, gwlaskor erbynn gwlaskor ha sita erbynn sita, rag yth esa Duw orth aga throbla gans ankres a bub eghenn. 7Mes hwi, bedhewgh krev, ha na esewgh dh'agas diwla bos lows; rag y fydh pewas a'gas ober.’


1 27 Majkee's Wow Den forum -WoW - Jak vypada vase plocha?\n2 6 Majkee's Wow Den forum -WoW - Jak vypada vase plocha?\n3 5 Majkee's Wow Den forum -WoW - Jak vypada vase plocha?\n4 4 Jak vypada vase plocha? - Page 4 - Majkee's Wow Den forum -WoW\n5 4 Majkee's Wow Den forum -WoW - Jak vypada vase plocha?\n6 2 Majkee's Wow Den forum -WoW - Jak vypada vase plocha?